8.  การจัดการ

    1.  โครงสร้างการจัดการ

  เพื่อให้เกิดประสิทธิภาพในการทำงานและการบริการที่ดีแก่ลูกค้า ธนาคารได้แบ่งกลุ่มธุรกิจเป็น 5
  กลุ่ม ได้แก่

1.  ธุรกิจสินเชื่อเช่าซื้อรายย่อย

2.  ธุรกิจผลิตภัณฑ์ธนาคาร

3.  ธุรกิจสินเชื่อพัฒนาโครงการที่อยู่อาศัย

4.  ธุรกิจสินเชื่อธุรกิจ

5.  ธุรกิจเงินฝากและการตลาด

6.  ธุรกิจบริหารหนี้

โดยมีหน่วยงานสนับสนุนกลุ่มธุรกิจดังกล่าว เช่น สายปฏิบัติการ สายการเงินและงบประมาณ
สายเทคโนโลยีสารสนเทศ สายบริหารทรัพยากรบุคคล สายผลิตภัณฑ์ธนาคาร
สายกำกับการปฏิบัติตามกฎเกณฑ์ สายตรวจสอบภายใน สายบริหารความเสี่ยง
และสำนักกรรมการทำหน้าที่สนับสนุนการทำงาน ซึ่งรวมถึงการควบคุมและกำกับดูแลกิจการ
นอกจากนั้นการบริหารงานธนาคารมีการแบ่งโครงสร้างกรรมการธนาคาร เป็น 7 ชุด ได้แก่
คณะกรรมการธนาคาร คณะกรรมการตรวจสอบ คณะกรรมการสรรหาและกำหนดค่าตอบแทน
คณะกรรมการกำกับการปฏิบัติตามกฎเกณฑ์และกำกับกิจการ คณะกรรมการบริหารความเสี่ยง
คณะกรรมการสินเชื่อรายใหญ่และทรัพย์รอขาย และคณะกรรมการบริหาร
รายละเอียดของคณะกรรมการแต่ละชุดมีดังนี้

1.  คณะกรรมการธนาคาร ในฐานะตัวแทนของผู้ถือหุ้น คณะกรรมการธนาคารมีบทบาท หน้าที่
    และความรับผิดชอบในการดำเนินกิจการของธนาคารให้มีความมั่นคง มีผลตอบแทนที่ดี
    ด้วยความซื่อสัตย์สุจริต และพึงหลีกเลี่ยงปัญหาในเรื่องความขัดแย้งทางผลประโยชน์
    โดยมีขอบเขตอำนาจ และหน้าที่ ดังนี้

(1) กำหนดทิศทางและเป้าหมายเชิงกลยุทธ์ในภาพรวมของธนาคารรวมทั้งพิจารณาอนุมัตินโยบายและทิศทางการดำเนินงานของธนาคารตามที่ฝ่ายจัดการเสนอ
    และกำกับควบคุมดูแลให้ฝ่ายจัดการดำเนินการให้เป็นไปตามนโยบายที่ได้รับการอนุมัติไว้อย่างมีประสิทธิภาพและประสิทธิผล
    เพื่อระวังรักษาผลประโยชน์ของธนาคารและผู้ถือหุ้น รวมถึงกำหนดและอนุมัตินโยบายต่าง ๆ
    ตามที่กฎหมายหรือหน่วยงานทางการที่กำกับดูแลกำหนด

(2) จัดให้มีบทบัญญัติเกี่ยวกับจรรยาบรรณทางธุรกิจ จริยธรรมทางธุรกิจ จริยธรรมของกรรมการ
    ผู้มีอำนาจในการจัดการและพนักงาน เพื่อเป็นแนวทางปฏิบัติภายในองค์กร

(3) กำกับดูแลให้ฝ่ายจัดการกำหนดและจัดทำระบบการกำกับดูแลกิจการธนาคารที่จำเป็นทั้งตามที่กฎหมายกำหนด
    และที่จำเป็นตามลักษณะของการประกอบการ พิจารณาอนุมัติระบบการกำกับดูแล
    ตลอดจนติดตามประสิทธิผลของระบบกำกับดูแลเพื่อให้คำแนะนำฝ่ายจัดการในการปรับปรุง

  (4) ดูแลให้ฝ่ายจัดการของธนาคารมีการกำหนดนโยบายกระบวนการ
  และการควบคุมทางด้านการ บริหารความเสี่ยงประเภทต่าง ๆ
  โดยอย่างน้อยที่สุดจะต้องครอบคลุมถึงความเสี่ยงทางด้านสินเชื่อ การตลาดและการลงทุน
  สภาพคล่อง การปฏิบัติการ ชื่อเสียง กฎหมาย และกลยุทธ์ ทั้งนี้
  คณะกรรมการต้องทำหน้าที่อนุมัตินโยบายดังกล่าว รวมทั้งทบทวนกลยุทธ์การปฏิบัติงานจริง
  และนโยบายในเรื่องดังกล่าวอย่างสม่ำเสมอ

  (5) ดำเนินการให้ธนาคารมีระบบการควบคุมภายในและการตรวจสอบภายในที่มีประสิทธิภาพ

  (6) จัดให้มีการถ่วงดุลอำนาจของฝ่ายจัดการ และ/หรือผู้ถือหุ้นรายใหญ่ให้อยู่ในระดับที่เหมาะสม
  โดยให้ความสำคัญต่อสัดส่วนหรือจำนวนของกรรมการอิสระในคณะกรรมการของธนาคารด้วย

  (7) พิจารณาแต่งตั้งและกำหนดบทบาทหน้าที่คณะกรรมการชุดย่อยอื่น ๆ
  ตามความเหมาะสมของธนาคาร เพื่อช่วยดูแลการบริหารให้เป็นไปตามนโยบายที่กำหนด เช่น
  คณะกรรมการตรวจสอบ คณะกรรมการสรรหาและกำหนดค่าตอบแทน
  คณะกรรมการบริหารความเสี่ยง และคณะกรรมการบริหาร เป็นต้น

  (8) ดูแลให้ฝ่ายจัดการบอกกล่าวเรื่องที่สำคัญของธนาคารต่อคณะกรรมการ และมีกระบวนการใน
  การจัดส่งข้อมูลเพื่อให้คณะกรรมการได้รับข้อมูลจากฝ่ายจัดการอย่างเพียงพอที่จะทำให้สามารถปฏิบัติตามอำนาจ
  หน้าที่ และความรับผิดชอบได้อย่างสมบูรณ์

  (9) ให้ความเห็นชอบรายงานทางการเงินประจำปี ที่ผ่านการตรวจสอบจากผู้สอบบัญชี
  และการสอบทานของคณะกรรมการบริหาร และคณะกรรมการตรวจสอบแล้ว
  เพื่อขอการรับรองจากที่ประชุมผู้ถือหุ้น และรับทราบความเห็นจากผู้สอบบัญชี (Management
  Letter) พร้อมความเห็นจากคณะกรรมการบริหาร

(10) พิจารณาแต่งตั้งและกำหนดอำนาจหน้าที่ของผู้บริหารตั้งแต่ระดับผู้ช่วยกรรมการผู้จัดการใหญ่ขึ้น

ไป

(11) ดูแลให้ธนาคารกำหนดนโยบายเกี่ยวกับการให้สินเชื่อและการลงทุนแก่บุคคลที่เกี่ยวข้องกับ

ธนาคาร

(12) พิจารณาให้ความเห็นชอบข้อเสนอของฝ่ายจัดการ
ในการกำหนดอำนาจในการอนุมัติวงเงินสินเชื่อ

ลงทุน ก่อภาระผูกพัน หรือทำธุรกรรมที่มีลักษณะคล้ายการให้สินเชื่อ รวมทั้งการจัดซื้อ และค่าใช้

จ่าย เพื่อการบริหารงาน เพื่อประโยชน์ของธนาคารภายใต้กฎหมายที่เกี่ยวข้อง

(13) กำหนดให้กรรมการต้องเข้าร่วมประชุมอย่างน้อยที่สุดครึ่งหนึ่งของจำนวนครั้งของการประชุมที่

จัดขึ้นในแต่ละปี

นอกจากนี้คณะกรรมการธนาคารอาจแสวงหาความเห็นทางวิชาชีพจากที่ปรึกษาภายนอกเกี่ยวกับการดำเนินกิจการของธนาคารได้ด้วยค่าใช้จ่ายของธนาคาร
มีการประชุมอย่างน้อย 3 เดือนครั้ง

องค์ประชุม ประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม

โดยคณะกรรมการธนาคารประกอบด้วยกรรมการทั้งสิ้น 10 คน แบ่งเป็นกรรมการอิสระ 4 คน
กรรมการที่เป็นผู้บริหาร 3 คน กรรมการที่ไม่ได้เป็นผู้บริหาร 3 คน และเลขานุการบริษัทจำนวน 1
คน ดังนี้

1.  นายสุพล วัธนเวคิน[1] ประธานกรรมการ / กรรมการที่ไม่ได้เป็นผู้บริหาร

2.  นายพิชัย ดัชณาภิรมย์ กรรมการอิสระ

3.  นายมานพ พงศทัต กรรมการอิสระ

4.  นายเชษฐ์ ภัทรากรกุล กรรมการอิสระ

5.  นายประวิทย์ วรุตบางกูร กรรมการอิสระ

6.  นายธานินทร์ จิระสุนทร* กรรมการที่ไม่ได้เป็นผู้บริหาร

7.  นายสุรพล กุลศิริ* กรรมการที่ไม่ได้เป็นผู้บริหาร

8.  นายธวัชไชย สุทธิกิจพิศาล* กรรมการที่เป็นผู้บริหาร

9.  นายประชา ชำนาญกิจโกศล* กรรมการที่เป็นผู้บริหาร

10. นางสาวฐิตินันท์ วัธนเวคิน[2]* กรรมการที่เป็นผู้บริหาร

  นางสาวพรทิพย์ ชูพระคุณ เลขานุการบริษัท

หมายเหตุ * เป็นกรรมการมีอำนาจลงนามผูกพันธนาคาร

1.  คณะกรรมการตรวจสอบ ปฏิบัติงานตามหน้าที่ที่คณะกรรมการธนาคารมอบหมาย ดังนี้

  (1) สอบทานให้ธนาคารมีการรายงานทางการเงินอย่างถูกต้องและเพียงพอ

  (2) สอบทานให้ธนาคารมีระบบการควบคุมภายใน (Internal control)
  และระบบการตรวจสอบภายใน (Internal audit) ที่เหมาะสมและมีประสิทธิผล
  และพิจารณาความเป็นอิสระของหน่วยงานตรวจสอบภายใน
  ตลอดจนให้ความเห็นชอบในการพิจารณาแต่งตั้งโยกย้าย เลิกจ้างหัวหน้าหน่วยงานตรวจสอบ
  ภายในหรือหน่วยงานอื่นใดที่รับผิดชอบเกี่ยวกับการตรวจสอบภายใน

  (3)  พิจารณา คัดเลือก
  เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของธนาคาร
  และเสนอค่าตอบแทนของบุคคลดังกล่าว
  รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

  (4)  พิจารณาการเปิดเผยข้อมูลของธนาคาร
  รายการที่เกี่ยวโยงกันหรือรายการที่อาจมีความขัดแย้งทางผลประโยชน์
  ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
  เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อธนาคาร

  (5)
  กำหนดหน้าที่ของคณะกรรมการตรวจสอบตลอดจนการเปลี่ยนแปลงในองค์ประกอบรวมทั้งการเปลี่ยนแปลงที่มีนัยสำคัญต่อการปฏิบัติงานของคณะกรรมการตรวจสอบไว้อย่างชัดเจนเป็นลายลักษณ์อักษรตามที่ได้รับอนุมัติจากคณะกรรมการและต้องเปิดเผยให้ผู้ถือหุ้นทราบในรายงานประจำปีของธนาคาร

  (6) จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของธนาคาร
  ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

  (ก) ความเห็นเกี่ยวกับความถูกต้อง ครบถ้วน
  เป็นที่เชื่อถือได้ของรายงานทางการเงินของธนาคาร

  (ข) ความเห็นเกี่ยวกับความเพียงพอของระบบควบคุมภายในของธนาคาร

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของธนาคาร

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  (ช)
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (Charter)

  (ซ)
  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการธนาคาร

  (7)
  รายงานต่อคณะกรรมการเพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควรในกรณีที่คณะกรรมการตรวจสอบพบหรือมีข้อสงสัยว่ามีรายการหรือการกระทำ
  ดังต่อไปนี้

  (ก) รายการที่เกิดความขัดแย้งทางผลประโยชน์

  (ข) การทุจริต หรือมีสิ่งผิดปกติหรือมีความบกพร่องที่สำคัญในระบบควบคุมภายใน

  (ค) การฝ่าฝืนกฎหมายว่าด้วยธุรกิจสถาบันการเงินกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ ข้อกำหนดของธนาคารแห่งประเทศไทย
  หรือกฎหมายอื่นที่เกี่ยวข้องกับธุรกิจของธนาคารและหลักทรัพย์ และกฎหมายอื่น ๆ
  หากคณะกรรมการหรือผู้บริหารไม่ดำเนินการให้มีการปรับปรุงแก้ไขภายในเวลาตามที่คณะกรรมการตรวจสอบกำหนด
  คณะกรรมการตรวจสอบจะต้องเปิดเผยการกระทำดังกล่าวไว้ในรายงานประจำปี
  และรายงานต่อธนาคารแห่งประเทศไทยสำนักงานคณะกรรมการกำกับหลักทรัพย์และตลาดหลักทรัพย์
  หรือ ตลาดหลักทรัพย์แห่งประเทศไทย

  (8) คณะกรรมการตรวจสอบมีอำนาจในการตรวจสอบ และสอบสวนผู้ที่เกี่ยวข้อง
  และเรื่องที่เกี่ยวข้องภายในขอบเขตของอำนาจและหน้าที่
  คณะกรรมการตรวจสอบต้องมีอำนาจในการว่าจ้าง
  หรือนำเอาผู้เชี่ยวชาญเฉพาะด้านมาช่วยงานตรวจสอบ
  และสอบสวนได้ตามที่คณะกรรมการตรวจสอบพิจารณาว่าเหมาะสม

  (9) เมื่อมีความจำเป็นคณะกรรมการตรวจสอบอาจเชิญฝ่ายจัดการ
  หรือผู้ที่เกี่ยวข้องเข้าร่วมประชุมและให้ข้อมูลในส่วนที่เกี่ยวข้องได้

  (10) ประสานงานกับคณะกรรมการบริหารความเสี่ยง
  เพื่อให้มีการปฏิบัติงานเป็นไปตามกรอบนโยบายการบริหารความเสี่ยงของธนาคาร

  (11) ปฏิบัติการอื่นใดตามที่คณะกรรมการมอบหมายด้วยความเห็นชอบของคณะกรรมการตรวจสอบ

  คณะกรรมการตรวจสอบต้องมีการประชุมอย่างน้อย 3 เดือนครั้ง
  องค์ประชุมประกอบด้วยกรรมการไม่น้อยกว่าครึ่งหนึ่งของจำนวนกรรมการทั้งหมด
  มติที่ประชุมใช้เสียงข้างมากของกรรมการที่เข้าประชุม
  โดยคณะกรรมการตรวจสอบของธนาคารมีประธานกรรมการและกรรมการทุกคนเป็นกรรมการอิสระ
  คณะกรรมการตรวจสอบประกอบด้วยกรรมการ 4 คน ดังนี้

1.  นายพิชัย ดัชณาภิรมย์ ประธานคณะกรรมการตรวจสอบ

2.  นายมานพ พงศทัต กรรมการ

3.  นายเชษฐ์ ภัทรากรกุล กรรมการ

4.  นายประวิทย์ วรุตบางกูร[3] กรรมการ

  นายเกรียงศักดิ์ ศุกร์คณาภรณ์ เลขานุการ

1.  คณะกรรมการสรรหาและกำหนดค่าตอบแทน มีองค์ประกอบคณะกรรมการ
    และขอบเขตอำนาจหน้าที่ ดังนี้

  (1) กำหนด หลักเกณฑ์ และวิธีการในการสรรหากรรมการและผู้มีอำนาจในการจัดการ
  ตั้งแต่ระดับผู้ช่วยกรรมการผู้จัดการใหญ่ขึ้นไป เพื่อเสนอให้คณะกรรมการพิจารณาอนุมัติ

  (2) ดูแลให้คณะกรรมการธนาคารมีขนาดและองค์ประกอบที่เหมาะสมกับองค์กร
  รวมถึงมีการปรับเปลี่ยนให้สอดคล้องกับสภาพแวดล้อมที่เปลี่ยนแปลงไปโดยคณะกรรมการธนาคารจะต้องประกอบด้วยบุคคลที่มีความรู้ความสามารถ
  และประสบการณ์ในด้านต่าง

  (3) เปิดเผย หลักเกณฑ์การสรรหา
  และรายละเอียดของกระบวนการสรรหาในรายงานประจำปีของธนาคาร

  (4) กำหนดหลักเกณฑ์การจ่ายค่าตอบแทน และผลประโยชน์อื่น ที่ให้แก่กรรมการ
  และผู้บริหารระดับสูง ตั้งแต่ระดับผู้ช่วยกรรมการผู้จัดการใหญ่ ขึ้นไป

  (5) ดูแลให้กรรมการ
  และผู้มีอำนาจในการจัดการได้รับผลตอบแทนที่เหมาะสมกับหน้าที่และความรับผิดชอบ
  โดยกรรมการที่ได้รับมอบหมายให้มีหน้าที่และความรับผิดชอบเพิ่มขึ้นควรได้รับค่าตอบแทนที่เหมาะสมกับหน้าที่และความรับผิดชอบที่ได้รับมอบหมายนั้น

  (6) กำหนดแนวทางการประเมินผลงานของกรรมการและผู้บริหารระดับสูง
  ตั้งแต่ระดับผู้ช่วยกรรมการผู้จัดการใหญ่ ขึ้นไป
  เพื่อพิจารณาปรับผลตอบแทนประจำปีโดยคำนึงถึงหน้าที่ความรับผิดชอบและความเสี่ยงที่เกี่ยวข้องรวมถึงความสำคัญกับการเพิ่มมูลค่าของส่วนของผู้ถือหุ้นในระยะยาวประกอบการพิจารณาในการประเมินผล

  (7) เปิดเผยหลักเกณฑ์เกี่ยวกับการกำหนดค่าตอบแทน และเปิดเผยค่าตอบแทนในรูปแบบต่างๆ
  รวมถึงการจัดทำรายงานการกำหนดค่าตอบแทน
  และความเห็นของคณะกรรมการกำหนดค่าตอบแทนไว้ในรายงานประจำปี

  (8) กำกับดูแลให้ฝ่ายจัดการมีการวางแผนและดำเนินการสรรหาผู้สืบทอดตำแหน่ง
  ตั้งแต่ระดับผู้ช่วยกรรมการผู้จัดการใหญ่ขึ้นไปต่อคณะกรรมการธนาคาร

คณะกรรมการสรรหาและกำหนดค่าตอบแทนต้องมีการประชุม อย่างน้อยปีละ 2 ครั้ง องค์ประชุม
ประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม

องค์ประกอบคณะกรรมการประกอบด้วยกรรมการจำนวน 3 คน
โดยประธานกรรมการเป็นกรรมการอิสระ ที่เหลือเป็นกรรมการอิสระ 1 คน
และกรรมการที่มิได้เป็นผู้บริหาร 1 คน ดังนี้

1.  นายมานพ พงศทัต ประธานคณะกรรมการสรรหาและกำหนดค่าตอบแทน

2.  นายเชษฐ์ ภัทรากรกุล กรรมการ

3.  นายสุรพล กุลศิริ กรรมการ

  นางสาวนุจรี ศิษฏศรีวงศ์ เลขานุการ

1.  คณะกรรมการกำกับการปฏิบัติตามกฎเกณฑ์และกำกับกิจการ
    มีขอบเขตอำนาจและหน้าที่ของคณะกรรมการดังนี้

(1) กำกับดูแลให้ธนาคารและกลุ่มธุรกิจทางการเงิน มีการปฏิบัติตามกฎหมาย กฎเกณฑ์
    ข้อบังคับมาตรฐานแนวปฏิบัติที่บังคับใช้กับธุรกรรมต่าง ๆ รวมถึงประเพณีที่ถือปฏิบัติในตลาด
    มาตรฐานในวิชาชีพ บทบัญญัติเกี่ยวกับการกับดูแลที่ดีตามหลักธรรมาภิบาล
    และนโยบายด้านการปฏิบัติตามกฎเกณฑ์ (Compliance Policy)
    โดยผ่านหน่วยงานกำกับการปฏิบัติตามกฎเกณฑ์

(2) กำหนดให้มีระบบการกำกับดูแลการปฏิบัติตามกฎเกณฑ์ (Compliance)
    และการกำกับดูแลกิจการ (Good Governance) ที่มีประสิทธิภาพ และมีความเป็นอิสระ

(3) อนุมัติแผนงานกำกับการปฏิบัติตามกฎเกณฑ์ประจำปี (Annual Compliance Plan)
    ของหน่วยงานกำกับการปฏิบัติตามกฎเกณฑ์และติดตามการปฏิบัติงานของหน่วยงานกำกับการปฏิบัติตามกฎเกณฑ์ให้มีการดำเนินการตามแผนงานประจำปี
    เป็นไปอย่างครบถ้วนและบรรลุผลที่กำหนดไว้

(4) พิจารณาให้ความเห็นต่อรายงานการกำกับการปฏิบัติตามกฎเกณฑ์ประจำปี (Annual
    Compliance Report) เพื่อรายงานให้คณะกรรมการธนาคารทราบ
    ก่อนนำส่งหน่วยงานทางการที่กำกับดูแลภายในระยะเวลาที่กำหนด

(5) พิจารณากำหนดข้อพึงปฏิบัติที่ดีสำหรับคณะกรรมการธนาคารหรือคณะกรรมการชุดย่อย
    รวมถึงผู้บริหารและพนักงาน
    บทบัญญัติเกี่ยวกับจรรยาบรรณในการดำเนินธุรกิจของธนาคารและกลุ่มธุรกิจทางการเงิน

(6) พิจารณาให้ความเห็นชอบการพิจารณาแต่งตั้ง
    โยกย้ายและประเมินผลงานหัวหน้าหน่วยงานการกำกับการปฏิบัติตามกฎเกณฑ์

โดยคณะกรรมการกำกับการปฏิบัติตามกฎเกณฑ์และกำกับกิจการจะต้องจัดให้มีการประชุม อย่างน้อย
1 เดือนครั้ง องค์ประชุม ประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด
และมติที่ประชุม ใช้เสียงข้างมากของกรรมการที่เข้าประชุม องค์ประกอบคณะกรรมการ
ประกอบด้วยกรรมการ จำนวน 4 ท่าน ดังนี้

  1. นายเชษฐ์ ภัทรากรกุล ประธานกรรมการกำกับการปฏิบัติตามกฎเกณฑ์และกำกับกิจการ

  2 นายประวิทย์ วรุตบางกูร กรรมการ

3. นายธานินทร์ จิระสุนทร กรรมการ

4. นางสาวพรทิพย์ ชูพระคุณ กรรมการ

นายพงษ์พันธุ์ สุขยางค์ เลขานุการ

1.  คณะกรรมการสินเชื่อรายใหญ่และทรัพย์รอขาย องค์ประกอบคณะกรรมการ
    ประกอบด้วยกรรมการ จำนวน 4 ท่าน ดังนี้

  1. นายธวัชไชย สุทธิกิจพิศาล ประธานกรรมการ

2 นายสุรพล กุลศิริ กรรมการ

3. นายประชา ชำนาญกิจโกศล กรรมการ

4. นายศราวุธ จารุจินดา กรรมการ

นางสาวกชกร สุขจรัญ เลขานุการ

-   ขอบเขตอำนาจและหน้าที่ของคณะกรรมการ

  (1) พิจารณา และให้ความเห็นเกี่ยวกับหลักเกณฑ์สินเชื่อ สินเชื่อปรับโครงสร้างหนี้
  และทรัพย์รอขาย เสนอต่อคณะกรรมการบริหารความเสี่ยง

  (2) พิจารณาอนุมัติสินเชื่อ สินเชื่อปรับโครงสร้างหนี้ อนุมัติการขายทรัพย์สินรอขายรายใหญ่
  และกำหนดราคาทรัพย์สินที่จะซื้อจากการขายทอดตลาด และใช้สิทธิคัดค้านตามวงเงินที่กำหนด

(3) อนุมัติค่าใช้จ่ายและการดำเนินการเกี่ยวกับคดีความของลูกหนี้ที่อยู่ในอำนาจอนุมัติ

มีการประชุม อย่างน้อย 1 เดือนครั้ง องค์ประชุม
ประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม

1.  คณะกรรมการบริหารความเสี่ยง มีองค์ประกอบคณะกรรมการ และขอบเขตอำนาจหน้าที่ ดังนี้

(1) กำหนดนโยบายเพื่อเสนอต่อคณะกรรมการธนาคารเพื่อพิจารณาในเรื่องของการบริหารความเสี่ยงโดยรวม
    ซึ่งต้องครอบคลุมถึงความเสี่ยงประเภทต่าง ๆ ที่สำคัญ เช่น ความเสี่ยงด้านเครดิต
    ความเสี่ยงจากตลาด ความเสี่ยงด้านสภาพคล่อง ความเสี่ยงด้านปฏิบัติการ
    และความเสี่ยงที่มีผลกระทบต่อชื่อเสียงของกิจการ เป็นต้น

(2) วางกลยุทธ์ให้สอดคล้องกับนโยบายการบริหารความเสี่ยงของธนาคาร ให้สามารถประเมิน
    ติดตามผล และกำกับดูแลปริมาณความเสี่ยงให้อยู่ในระดับที่เหมาะสม
    รวมถึงกำหนดหลักเกณฑ์ในการกันสำรองสำหรับสินทรัพย์จัดชั้น

  (3) ทบทวนความเพียงพอของนโยบายและระบบการบริหารความเสี่ยง
  โดยรวมถึงความมีประสิทธิผลของระบบและการปฏิบัติตามนโยบายที่กำหนด

  (4) รายงานผลการปฏิบัติงานต่อคณะกรรมการธนาคาร อย่างสม่ำเสมอ
  เพื่อให้เกิดการปรับปรุงแก้ไขให้สอดคล้องกับนโยบายและหลักเกณฑ์การบริหารความเสี่ยงที่กำหนด
  และแจ้งให้คณะกรรมการตรวจสอบเพื่อทราบ

  (5) พิจารณาอนุมัติหลักเกณฑ์ต่างๆ ที่เกี่ยวข้อง และ/หรือเกี่ยวกับการให้สินเชื่อ
  การก่อภาระผูกพัน และการทำธุรกรรมที่มีลักษณะคล้ายการให้สินเชื่อ
  ที่สอดคล้องกับกรอบการบริหารความเสี่ยงที่ธนาคารและทางการกำหนด
  รวมทั้งการพิจารณากลั่นกรองนโยบายการให้สินเชื่อ เพื่อขออนุมัติต่อคณะกรรมการธนาคารต่อไป

  (6) พิจารณาแต่งตั้งคณะอนุกรรมการเฉพาะด้าน
  เพื่อช่วยดูแลงานที่เกี่ยวกับการบริหารความเสี่ยง
  และ/หรืองานที่ได้รับมอบหมายจากคณะกรรมการธนาคารที่เป็นไปตามหลักธรรมาภิบาลที่ดี

  (7) กำกับดูแลการบริหารความเสี่ยงของธนาคาร บริษัทในกลุ่มธุรกิจทางการเงิน
  เพื่อรายงานต่อคณะกรรมการธนาคาร ตามที่ได้รับมอบหมาย

คณะกรรมการบริหารความเสี่ยงต้องการประชุม อย่างน้อย 3 เดือนครั้ง องค์ประชุม
ประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม คณะกรรมการบริหารความเสี่ยง
ประกอบด้วยกรรมการจำนวน 7 คน ดังนี้

1.  นายสุพล วัธนเวคิน ประธานกรรมการบริหารความเสี่ยง

2.  นายธวัชไชย สุทธิกิจพิศาล กรรมการ

3.  นายชวลิต จินดาวณิค กรรมการ

4.  นางสาวฐิตินันท์ วัธนเวคิน กรรมการ

5.  นายปฐม อมรเดชาวัฒน์ กรรมการ

6.  นายประชา ชำนาญกิจโกศล กรรมการ

7.  นายศราวุธ จารุจินดา กรรมการ

  นายศิวพงษ์ พลังตระกูล เลขานุการ

1.  คณะกรรมการบริหาร คณะกรรมการบริหาร
    ในฐานะผู้ที่ได้รับมอบหมายจากคณะกรรมการธนาคาร ในการกำหนดกลยุทธ์
    แผนการดำเนินงาน
    กำกับการบริหารงานของผู้บริหารให้เป็นไปตามแผนการดำเนินงานอย่างมีประสิทธิภาพ
    เกิดประสิทธิผล
    คณะกรรมการธนาคารจึงกำหนดขอบเขตอำนาจและหน้าที่ของคณะกรรมการบริหาร ดังนี้

(1) กำหนด แผนการดำเนินงาน งบประมาณ ให้เป็นไปตามนโยบาย เป้าหมายและแผนกลยุทธ์
    เพื่อขออนุมัติต่อคณะกรรมการธนาคาร
    และกำกับดูแลการบริหารงานของผู้บริหารให้เป็นไปตามแผนการดำเนินงาน

(2) กำหนดโครงสร้างองค์กรที่อยู่ในความรับผิดชอบ
    และกำหนดอำนาจหน้าที่ของผู้บริหารระดับต่ำกว่าผู้ช่วยกรรมการผู้จัดการใหญ่

(3) อนุมัติการลงทุน การจัดซื้อ และค่าใช้จ่ายของธนาคารตามแผนการดำเนินงานที่ได้รับอนุมัติ

(4) กำหนดให้มีระบบการทำงาน ระเบียบ และกระบวนการปฏิบัติงาน การควบคุมภายใน
    ให้มีประสิทธิภาพ

(5) กำกับดูแลการบริหารงานให้เป็นไปตามกรอบความเสี่ยงที่กำหนดโดย
    คณะกรรมการบริหารความเสี่ยงที่ครอบคลุมความเสี่ยงทางด้านกลยุทธ์ สินเชื่อ การตลาด
    การลงทุน สภาพคล่อง การปฏิบัติงาน ชื่อเสียง และกฎหมาย

(6) กำกับดูแลผู้บริหาร พนักงาน ให้มีการปฏิบัติตามบทบัญญัติเกี่ยวกับจรรยาบรรณทางธุรกิจ
    จริยธรรมทางวิชาชีพ

(7) แต่งตั้งคณะกรรมการหรือคณะอนุกรรมการ คณะหนึ่ง หรือหลายคณะ เพื่อทำหน้าที่กลั่นกรอง
    พิจารณา อนุมัติ งานเฉพาะด้านตามที่กำหนดแทนคณะกรรมการบริหาร

(8) จัดทำรายงานการบริหารงาน
    การดำเนินงานให้คณะกรรมการธนาคารรับทราบเป็นรายไตรมาส

นอกจากนี้ คณะกรรมการบริหารอาจแสวงหาความเห็นทางวิชาชีพจากที่ปรึกษาภายนอก
เกี่ยวกับการดำเนินกิจการของธนาคารได้ ด้วยค่าใช้จ่ายของธนาคาร จะต้องการประชุม อย่างน้อย
1 เดือนครั้ง องค์ประชุม ประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด
และมติที่ประชุม ใช้เสียงข้างมากของกรรมการที่เข้าประชุม
โดยคณะกรรมการบริหารประกอบด้วยกรรมการ 13 ท่าน โดย นายสุพล วัธนเวคิน เป็นที่ปรึกษา
ดังนี้

1.  นายธวัชไชย สุทธิกิจพิศาล ประธานกรรมการ

2.  นายชวลิต จินดาวณิค กรรมการ

3.  นางสาวฐิตินันท์ วัธนเวคิน กรรมการ

4.  นายปฐม อมรเดชาวัฒน์ กรรมการ

5.  นายประชา ชำนาญกิจโกศล กรรมการ

6.  นายศราวุธ จารุจินดา กรรมการ

7.  นางสาวนุจรี ศิษฏศรีวงศ์ กรรมการ

8.  นางภิรดี จงศิริวรรณชัย กรรมการ

9.  นายวีระศักดิ์ ตันตินิกร กรรมการ

10. นายสมเกียรติ พงศ์จรรยากุล กรรมการ

11. นายสาธิต บวรสันติสุทธิ์ กรรมการ

12. นายสิริ เสนาจักร์ กรรมการ

13. นางสุวรรณี วัธนเวคิน กรรมการ

นางสาวพรทิพย์ ชูพระคุณ เลขานุการ

1.  การสรรหากรรมการและผู้บริหาร

    1.  การคัดเลือกบุคคลที่ธนาคาร จะแต่งตั้งเป็นกรรมการ
        คณะกรรมการสรรหาจะพิจารณาคัดเลือก และกลั่นกรองผู้ที่มีคุณสมบัติเหมาะสม
        โดยคำนึงถึงการกำกับดูแลกิจการที่ดีและความจำเป็นขององค์กร
        โดยคณะกรรมการสรรหาจะรับฟังข้อเสนอแนะของผู้ถือหุ้นรายย่อยซึ่งจะเสนอชื่อบุคคลที่ควรได้รับการแต่งตั้งเป็นกรรมการหรือกรรมการอิสระของธนาคารด้วย
        ในการสรรหาและแต่งตั้งบุคคลเข้าดำรงตำแหน่งกรรมการอิสระนั้น
        บุคคลดังกล่าวจะต้องมีคุณสมบัติตามประกาศของสำนักงานคณะกรรมการกำกับหลักทรัพย์และตลาดหลักทรัพย์
        และตลาดหลักทรัพย์แห่งประเทศไทย มีกระบวนการคือ ผู้ถือหุ้น กรรมการ
        และผู้บริหารระดับสูงนำเสนอชื่อ และรายละเอียดประวัติ
        เพื่อให้คณะกรรมการสรรหาและกำหนดค่าตอบแทนพิจารณาคุณสมบัติ ความเหมาะสม
        และผลตอบแทน
        แล้วนำเสนอที่ประชุมคณะกรรมการธนาคารพิจารณาเสนอขออนุมัติจากที่ประชุมผู้ถือหุ้น

หลักเกณฑ์ข้อบังคับของธนาคารมีวิธีการดังต่อไปนี้

-   ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

-   ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตามข้อ (1)
    เลือกตั้งบุคคลคนเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

-   บุคคลซึ่งได้รับคะแนนสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่พึงมีหรือพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่พึงจะมี
    หรือจะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

    1.  การให้ผู้ถือหุ้นส่วนน้อยเสนอระเบียบวาระการประชุมสามัญผู้ถือหุ้นและเสนอชื่อบุคคลเพื่อพิจารณาเลือกตั้งเป็นกรรมการ

  การให้สิทธิแก่ผู้ถือหุ้นส่วนน้อยในการเสนอวาระการประชุม
  และเสนอชื่อบุคคลเพื่อพิจารณาเลือกตั้งเป็นกรรมการล่วงหน้าเป็นส่วนหนึ่งของหลักการกำกับดูแลกิจการที่ดี
  เพื่อแสดงให้เห็นถึงการปฎิบัติต่อผู้ถือหุ้นทุกรายอย่างเท่าเทียมกัน
  และมีแนวทางชัดเจนในการกลั่นกรองระเบียบวาระที่เสนอว่าเกี่ยวข้องกับกิจการของธนาคาร
  และเป็นประโยชน์ต่อธนาคารอย่างแท้จริง
  ธนาคารจึงได้กำหนดหลักเกณฑ์ให้ผู้ถือหุ้นเสนอระเบียบวาระการประชุมสามัญผู้ถือหุ้นและเสนอชื่อบุคคลเพื่อพิจารณาเลือกตั้งเป็นกรรมการล่วงหน้า
  ดังมีรายละเอียดดังนี้

 คุณสมบัติของผู้ถือหุ้น

ผู้ถือหุ้นที่จะเสนอระเบียบวาระการประชุมสามัญผู้ถือหุ้นหรือเสนอชื่อบุคคลเพื่อพิจารณาเลือกตั้งเป็นกรรมการ
ต้องมีคุณสมบัติ ดังนี้

-   เป็นผู้ถือหุ้นของธนาคารซึ่งต้องถือหุ้นอย่างน้อย 200,000 หุ้น (สองแสนหุ้น) โดยอาจเป็น

  ผู้ถือหุ้นรายเดียว หรือหลายรายรวมกันได้

-   ต้องถือหุ้นในธนาคารตามสัดส่วนข้างต้นต่อเนื่องมาไม่น้อยกว่า 1 ปี และยังถือหุ้นตามสัด

ส่วนดังกล่าวในวันที่เสนอระเบียบวาระการประชุมหรือเสนอชื่อบุคคลเพื่อพิจารณาเลือก

  ตั้งเป็นกรรมการ

-   สามารถแสดงหลักฐานการถือหุ้น เช่น หนังสือรับรองจากบริษัทหลักทรัพย์ หรือหลัก

  ฐานอื่นจากตลาดหลักทรัพย์แห่งประเทศไทย หรือบริษัท ศูนย์รับฝากหลักทรัพย์ (ประเทศ

  ไทย) จำกัด

1.  การเสนอระเบียบวาระการประชุม

ผู้ถือหุ้นที่มีคุณสมบัติครบถ้วนของหลักเกณฑ์นี้ สามารถเสนอระเบียบวาระการประชุม โดยดำเนินการ
กรอก “ แบบขอเสนอเรื่องเพื่อบรรจุเป็นระเบียบวาระการประชุมสามัญผู้ถือหุ้นประจำปี 2553“
จากนั้นจัดส่งเอกสารพร้อมหลักฐานที่ธนาคารกำหนด
โดยจะต้องส่งถึงธนาคารภายในเวลาที่ธนาคารกำหนด

เพื่อให้การดำเนินการประชุมเป็นไปอย่างมีประสิทธิภาพ
ในการพิจารณากำหนดระเบียบวาระการประชุมที่เสนอโดยผู้ถือหุ้น
ธนาคารจะใช้เกณฑ์ในการพิจารณาบรรจุเข้าเป็นวาระการประชุมสามัญ ผู้ถือหุ้น ดังนี้

1)  เรื่องที่เกี่ยวกับการดำเนินธุรกิจปกติของธนาคาร
    และผู้ถือหุ้นได้แสดงให้เห็นถึงเหตุอันควรสงสัยเกี่ยวกับความผิดปกติของการดำเนินธุรกิจของธนาคาร

2)  เรื่องที่อยู่ในวิสัยที่ธนาคารจะดำเนินการได้

3)  เรื่องที่ไม่ขัดต่อกฎหมาย ประกาศ ข้อบังคับของทางการ
    หรือหน่วยงานที่กำกับดูแลการดำเนินงานของธนาคาร หรือหน่วยงานที่เกี่ยวข้อง
    หรือวัตถุประสงค์ ข้อบังคับของธนาคาร มติที่ประชุมผู้ถือหุ้น เกณฑ์การกำกับดูแลที่ดีของธนาคาร
    และจริยธรรมในการดำเนินธุรกิจ

4)  เรื่องที่เป็นประโยชน์ต่อผู้ถือหุ้นและต่อส่วนรวม

5)  เรื่องที่เสนอโดยผู้ถือหุ้นที่มีคุณสมบัติครบถ้วนและผู้ถือหุ้นได้ปฎิบัติตามเกณฑ์ที่ธนาคารกำหนดไว้ในการเสนอระเบียบวาระการประชุมสามัญผู้ถือหุ้น
    และการเสนอบุคคลเพื่อรับการพิจารณาเลือกตั้งเป็นกรรมการ

6)  เรื่องที่ผู้ถือหุ้นให้ข้อมูลหรือหลักฐานประกอบการเสนอนั้นครบถ้วน เพียงพอ ถูกต้อง
    และทันภายในระยะเวลาที่กำหนด

7)  เรื่องที่คณะกรรมการธนาคารพิจารณาแล้วเห็นว่ามีความจำเป็นจะต้องบรรจุเป็นวาระ

8)  เรื่องที่ธนาคารไม่เคยดำเนินการมาก่อน
    และคณะกรรมการธนาคารพิจารณาแล้วเห็นว่าจะเป็นประโยชน์ต่อการดำเนินงานของธนาคาร

9)  เรื่องที่ธนาคารไม่เคยพิจารณาหรือมีมติในเรื่องดังกล่าวมาก่อน

โดยคณะกรรมการธนาคารจะเป็นผู้พิจารณาความเหมาะสมของระเบียบวาระการประชุมที่ผู้ถือหุ้นเสนอ
ซึ่งจะต้องมีลักษณะเข้าข่ายตาม (1) – (9) เว้นแต่คณะกรรมการธนาคารจะพิจารณาเป็นอย่างอื่น
โดยมติของคณะกรรมการธนาคารถือเป็นที่สุด
ในกรณีที่มีระเบียบวาระที่จะเสนอโดยผู้ถือหุ้นหลายรายแต่เป็นเรื่องเดียวกัน
หรืออยู่ในเรื่องที่อาจจะนำมาพิจารณารวมกันได้
คณะกรรมการธนาคารอาจนำมารวมเป็นวาระเดียวกัน
เรื่องที่ผ่านความเห็นชอบจากคณะกรรมการธนาคาร
ธนาคารจะบรรจุเป็นระเบียบวาระการประชุมในหนังสือเชิญประชุมสามัญผู้ถือหุ้นพร้อมความเห็นของคณะกรรมการธนาคาร
สำหรับเรื่องที่ไม่ผ่านความเห็นชอบจากคณะกรรมการธนาคาร
ธนาคารจะแจ้งให้ผู้ถือหุ้นทราบภายหลังการประชุมคณะกรรมการธนาคารก่อนการประชุมผู้ถือหุ้น
ทางเว็บไซต์ของธนาคารหรือช่องทางการเผยแพร่ข้อมูลอื่นที่เหมาะสมต่อไป นอกจากนั้น
ผู้ถือหุ้นที่เป็นผู้บริหารจะไม่มีการเพิ่มวาระการประชุมแต่อย่างใด
การประชุมจะเป็นไปตามวาระที่ได้แจ้ง ผู้ถือหุ้นไป
โดยธนาคารสนับสนุนให้ผู้ถือหุ้นที่ไม่สามารถเข้าร่วมประชุมได้ใช้หนังสือมอบฉันทะรูปแบบที่ผู้ถือหุ้นสามารถกำหนดทิศทางการลงคะแนนเสียงได้
และยังเสนอชื่อกรรมการอิสระเป็นทางเลือกให้ผู้ถือหุ้นสามารถมอบฉันทะได้ด้วย
ธนาคารสนับสนุนให้มีการใช้บัตรลงคะแนนเสียงในวาระที่สำคัญ เช่นการทำรายการเกี่ยวโยง
การทำรายการได้มาหรือจำหน่ายไปซึ่งสินทรัพย์เพื่อให้เกิดความโปร่งใสและตรวจสอบได้

1.  ค่าตอบแทนกรรมการและผู้บริหาร

-   ค่าตอบแทนที่เป็นตัวเงิน

-   ค่าตอบแทนอื่น (ไม่มี)

  นโยบายการจ่ายค่าตอบแทนกรรมการ หลักเกณฑ์การจ่ายค่าตอบแทนแก่กรรมการ พิจารณาจาก 3
  องค์ประกอบ ที่สำคัญ คือ

-   ค่าตอบแทนที่ธนาคารจ่ายให้เป็นรายเดือนในขณะที่ดำรงตำแหน่งประธานกรรมการ
    และกรรมการในคณะกรรมการของธนาคาร

-   เบี้ยประชุม
    คือค่าตอบแทนที่ประธานกรรมการและกรรมการได้รับในการเข้าร่วมประชุมคณะกรรมการชุดต่างๆ
    ในแต่ละครั้ง จะจ่ายให้กับประธานกรรมการ และกรรมการที่เข้าประชุมในแต่ละคราว

-   บำเหน็จกรรมการ คือค่าตอบแทนที่ธนาคารจ่ายให้กรรมการครั้งเดียวต่อปี
    จะพิจารณาจากฐานรายได้รวมทั้งปีของธนาคารและมีค่าเฉลี่ยเท่ากับการจ่ายเงินรางวัลประจำปีของพนักงาน
    รวมทั้งพิจารณาจากระยะเวลาที่ดำรงตำแหน่งกรรมการ

ธนาคารได้กำหนดนโยบายค่าตอบแทนสำหรับกรรมการไว้อย่างชัดเจนและโปร่งใส
โดยค่าตอบแทนอยู่ในระดับเดียวกับกลุ่มธุรกิจเดียวกัน
และอยู่ในอัตราที่สามารถดูแลและรักษากรรมการที่มีคุณสมบัติตามที่ธนาคารต้องการ
อีกทั้งอัตราค่าตอบแทนดังกล่าวได้เป็นที่อนุมัติจากที่ประชุมผู้ถือหุ้นแล้ว ในกรณีปี 2553
ธนาคารจ่ายค่าตอบแทนให้คณะกรรมการบริหารธนาคารในฐานะผู้บริหาร 8 คนเป็นจำนวนเงินรวม
70.8 ล้านบาท โดยอยู่ในรูปค่าตอบแทนที่เป็นเงินเดือน เงินกองทุนสำรองเลี้ยงชีพและโบนัส
ซึ่งแปรผันตามผลการดำเนินงานของธนาคาร
ธนาคารไม่มีการเสนอเอกสารสิทธิ์ที่จะซื้อหรือขายทรัพย์สินให้กับผู้บริหารระดับสูง

คณะกรรมการสรรหาและกำหนดค่าตอบแทนมีการประเมินผลกรรมการผู้จัดการใหญ่เป็นประจำทุกปีและใช้ผลประเมินดังกล่าวพิจารณาให้ผลตอบแทนแก่กรรมการผู้จัดการใหญ่
โดยประธานกรรมการสรรหาและกำหนดค่าตอบแทนซึ่งเป็นกรรมการอิสระและเป็นผู้มีอาวุโสสูงสุดในคณะกรรมการธนาคาร
ได้สื่อสารผลการพิจารณาให้กรรมการผู้จัดการใหญ่รับทราบด้วย

สำหรับค่าตอบแทนของคณะกรรมการ
ในกรณีที่กรรมการได้รับมอบหมายให้ปฏิบัติหน้าที่ในคณะกรรมการต่างๆ ได้แก่ คณะกรรมการบริหาร
คณะกรรมการตรวจสอบ คณะกรรมการสรรหาและกำหนดค่า ตอบแทน
กรรมการจะได้รับค่าตอบแทนเพิ่มเติมตามความเหมาะสม มีรายละเอียดดังนี้

ตารางผลตอบแทนกรรมการธนาคารปี2553

[]

* ได้รับผลตอบแทนจากการเป็นกรรมการบริษัทย่อยอีก 375,000 บาทในปี 2553

** ได้รับผลตอบแทนจากการเป็นกรรมการบริษัทย่อยอีก 575,000 บาทในปี 2553

คุณนวพร เรืองสกุลลาออกจากประธานกรรมการธนาคารเมื่อวันที่ 31 ธันวาคม 2553

การถือหุ้นของผู้บริหาร ณ สิ้นปี 2553

[]

1.  การกำกับดูแลกิจการ

คณะกรรมการธนาคารให้ความสำคัญอย่างยิ่งในการกำกับดูแลกิจการตามหลักการกำกับดูแลกิจการที่ดีที่กำหนดโดยหน่วยงานกำกับควบคุมธนาคาร
โดยในรอบปี 2553 ที่ผ่านไปธนาคารได้มีการปฏิบัติตามหลักการกำกับดูแลกิจการที่ดีทั้ง 5 หมวด
ตามแนวทางของตลาดหลักทรัพย์แห่งประเทศไทยในแต่ละหัวข้อดังนี้

1.  นโยบายเกี่ยวกับการกำกับดูแลกิจการ

คณะกรรมการธนาคาร ได้ให้ความสำคัญต่อการกำกับดูแลกิจการที่ดี เพื่อเพิ่มความโปร่งใส
เพิ่มขีดความสามารถในการทำธุรกิจ และเพิ่มความเชื่อมั่นให้แก่ผู้ถือหุ้น
ผู้ลงทุนและผู้เกี่ยวข้องทุกฝ่าย
โดยคณะกรรมการธนาคารได้อนุมัตินโยบายการกำกับดูแลกิจการของธนาคารในการประชุมครั้งที่
2/2549 และจัดทำเป็นลายลักษณ์อักษร
โดยเนื้อหาในรายละเอียดเกี่ยวกับนโยบายการกำกับดูแลกิจการที่ดีที่มีเนื้อหาครอบคลุมถึงด้านสิทธิและความเท่าเทียมกันของผู้ถือหุ้นและผู้มีส่วนได้เสีย
ด้านคณะกรรมการเกี่ยวกับโครงสร้าง บทบาทหน้าที่ ความรับผิดชอบและความเป็นอิสระ
ด้านการเปิดเผยข้อมูลและความโปร่งใส ด้านการควบคุมและบริหารความเสี่ยง
และด้านจริยธรรมธุรกิจ โดยเปิดเผยรายละเอียดดังกล่าวในเว็บไซต์ของธนาคารแล้ว
(www.kiatnakin.co.th)
รวมถึงการจัดสัมมนาให้ความรู้แก่พนักงานและผู้บริหารของธนาคารเพื่อให้เกิดความรู้ความเข้าใจมากขึ้น

2.  การนำหลักการกำกับดูแลกิจการที่ใช้ไป
    ธนาคารนำหลักการกำกับดูแลกิจการที่ดีไปใช้ปฏิบัติต่อผู้ถือหุ้น ผู้ลงทุน
    ผู้มีส่วนได้เสียและผู้เกี่ยวข้องในรอบปี 2553 ที่ผ่านมาดังนี้

    1.  ด้านสิทธิของผู้ถือหุ้น

  - การให้ข้อมูลแก่ผู้ถือหุ้นล่วงหน้าอย่างเพียงพอและทันเวลา

ธนาคารกำหนดให้มีการประชุมสามัญผู้ถือหุ้น ภายในระยะเวลาไม่เกิน 4
เดือนนับจากวันสิ้นสุดรอบบัญชี โดยในปี 2553 ได้มีการจัดประชุมสามัญผู้ถือหุ้นขึ้น เมื่อวันที่ 22
เมษายน 2553 โดยธนาคารมีวิธีดำเนินการในการจัดการประชุม คือ
จะมีการจัดส่งหนังสือเชิญประชุม และข้อมูลประกอบการประชุมตามวาระต่างๆ
ให้ผู้ถือหุ้นทราบล่วงหน้าผ่านทางเว็บไซต์ของธนาคาร (www.kiatnakin.co.th)
ก่อนการประชุมไม่น้อยกว่า 30 วัน ซึ่งธนาคารได้มอบหมายให้ บริษัท ศูนย์รับฝากหลักทรัพย์
(ประเทศไทย) จำกัด ซึ่งเป็นนายทะเบียนผู้ถือหุ้น
ทำหน้าที่เป็นผู้จัดส่งหนังสือเชิญประชุมให้แก่ผู้ถือหุ้น ก่อนวันประชุม 14 วัน
โดยในหนังสือเชิญประชุมมีข้อมูลประกอบไปด้วย
รายชื่อกรรมการพร้อมทั้งประวัติของกรรมการแต่ละคน ทั้งกรรมการใหม่ที่ได้รับการเสนอชื่อ
และกรรมการเดิมที่ได้รับการเสนอชื่อโดยคณะกรรมการธนาคารให้กลับเข้ามาดำรงตำแหน่งอีกวาระ
หนึ่ง รายชื่อผู้สอบบัญชีและค่าตอบแทน การจ่ายเงินปันผลพร้อมคำอธิบายเกี่ยวกับวัตถุประสงค์
และเหตุผลของการจ่ายเงินปันผล รวมทั้งความเห็นของกรรมการประกอบวาระการประชุมแต่ละครั้ง
นอกจากนั้นธนาคารได้เปิดโอกาสให้ผู้ถือหุ้นสามารถส่งคำถามถึงคณะกรรมการผ่านทางเว็บไซต์ของธนาคาร
(www.kiatnakin.co.th)
โดยสำนักกรรมการจะรวบรวมคำถามทั้งหมดส่งให้คณะกรรมการก่อนการประชุม

ในการประชุมจะมีการบันทึกการประชุมไว้เป็นลายลักษณ์อักษร รวมถึงการบันทึกไว้เป็นวีดิทัศน์
ประธานกรรมการเป็นผู้ชี้แจงวิธีการออกเสียงลงคะแนนและวิธีการนับคะแนนก่อนเริ่มการประชุม
รวมถึงมีการบันทึกคำถามของผู้ถือหุ้นและคำตอบของกรรมการ
และมีข้อมูลและผลของการลงมติคะแนนเสียงที่เห็นด้วย ไม่เห็นด้วย และงดออกเสียงของแต่ละวาระ
ทำให้ผู้ถือหุ้นมีข้อมูลที่ครบถ้วนเพียงพอที่จะใช้ประกอบการตัดสินใจลงคะแนนในวาระต่างๆ
ในส่วนรายงานการประชุมที่จัดในปี 2553 ธนาคารได้นำไปบันทึกที่เว็บไซต์ของธนาคาร
(www.kiatnakin.co.th) หลังวันประชุม 14 วัน

- การอำนวยความสะดวกให้ผู้ถือหุ้นได้ใช้สิทธิในการเข้าร่วมประชุมและออกเสียงอย่างเต็มที่

ในการประชุมผู้ถือหุ้นสามัญประจำปี ธนาคารได้อำนวยความสะดวกให้ผู้ถือหุ้น
ด้วยการจัดประชุมในวัน เวลา และสถานที่สะดวกกับผู้ถือหุ้นทุกคนที่สุด ทั้งนี้
ผู้ถือหุ้นยังมีสิทธิเสนอวาระการประชุมและเสนอชื่อบุคคลเพื่อเลือกตั้งเป็นกรรมการก่อนที่ธนาคารจะส่งหนังสือเชิญประชุมผ่านระบบของตลาดหลักทรัพยบนเว็บไซต์ของธนาคาร
(www.kiatnakin.co.th) ได้อีกด้วย อย่างไรก็ตาม
สำหรับผู้ถือหุ้นที่ไม่สามารถเข้าร่วมประชุมได้ก็สามารถมอบฉันทะให้ผู้อื่นเข้าร่วมประชุม
และซักถามในการประชุม รวมทั้งออกเสียงลงคะแนนแทนได้

- การจัดสรรเวลาให้เหมาะสมและส่งเสริมให้ผู้ถือหุ้นมีโอกาสแสดงความเห็น

ธนาคารได้กำหนดวาระการประชุมที่เปิดโอกาสให้ผู้ถือหุ้นได้ตั้งคำถามหรือข้อสงสัยใน
ระหว่างการประชุมผู้ถือหุ้นด้วยระยะเวลาการซักถามข้อสงสัยที่มากอย่างเพียงพอ
เพื่อให้ผู้ถือหุ้นได้รับข้อ ชี้แจงเกี่ยวกับข้อสงสัยอย่างครบถ้วน

- การเข้าร่วมประชุมผู้ถือหุ้นของกรรมการธนาคารอย่างครบถ้วน

ธนาคารมีนโยบายให้ประธานกรรมการ ประธานกรรมการตรวจสอบ ประธาน
กรรมการสรรหาและกำหนดค่าตอบแทน ประธานกรรมการบริหาร กรรมการผู้จัดการใหญ่
ประธานสายงานและผู้บริหารระดับสูง รวมทั้งผู้สอบบัญชีเข้าร่วมประชุมทุกครั้ง เพื่อให้ข้อมูลเพิ่มเติม
และตอบข้อซักถามแก่ผู้ถือหุ้น โดยในปี 2553 ที่ผ่านมา ประธานกรรมการบริหาร
กรรมการผู้จัดการใหญ่ ประธานสายงานและผู้บริหารระดับสูง
รวมทั้งผู้สอบบัญชีได้เข้าร่วมประชุมอย่างครบถ้วน

นอกจากนั้นธนาคารยังตระหนักถึงการให้ความสำคัญในสิทธิของผู้ถือหุ้นที่เป็นไปตามกฎหมายที่กำหนดไว้
ธนาคารยังมุ่งส่งเสริมให้ผู้ถือหุ้นได้รับสิทธิของตนมากยิ่งขึ้น เช่นการเปิดเผยข้อมูลผลการดำเนินงาน
สิทธิประโยชน์ หรือกิจกรรมที่สำคัญของธนาคาร ผ่านทางเว็บไซต์ของธนาคาร
(www.kiatnakin.co.th) เพื่อให้ผู้ถือหุ้นสามารถเข้าถึงข้อมูลของธนาคารอย่างต่อเนื่อง
ทันเวลาเท่าเทียมกันไม่เป็นการจำกัดโอกาสการเข้าถึงข้อมูลสารสนเทศของธนาคาร

2.  การปฏิบัติต่อผู้ถือหุ้นอย่างเท่าเทียมกัน

ธนาคารตระหนักถึงสิทธิที่เท่าเทียมกันของผู้ถือหุ้นในทุกด้าน ดังนั้น
ธนาคารจึงได้ปฏิบัติต่อผู้ถือหุ้นทุกรายอย่างเท่าเทียมและเป็นธรรม โดยในปี 2553 ที่ผ่านมา
ธนาคารได้ปฏิบัติต่อผู้ถือหุ้นในด้านต่างๆ ดังต่อไปนี้

- การอำนวยความสะดวกให้ผู้ถือหุ้นส่วนน้อยเสนอเพิ่มวาระการประชุมล่วงหน้า

ธนาคารเปิดโอกาสให้ผู้ถือหุ้นส่วนน้อยมีสิทธิเสนอเพิ่มวาระการประชุม
และเสนอชื่อบุคคลเพื่อเลือกตั้งเป็นกรรมการก่อนที่ธนาคารจะส่งหนังสือเชิญประชุม
โดยการแจ้งข่าวผ่านระบบของตลาดหลักทรัพย์ และเผยแพร่ไว้บนเว็บไซต์ของธนาคาร
(www.kiatnakin.co.th)
นอกจากนั้นธนาคารยังเปิดโอกาสให้ผู้ถือหุ้นส่วนน้อยมีสิทธิ์ในการคัดเลือกผู้ที่จะดำรงตำแหน่งกรรม
การของธนาคารเป็นรายบุคคล
และยังให้ผู้ถือหุ้นส่วนน้อยมีสิทธิแสดงความเห็นชอบในการตัดสินใจพิจารณาหลักเกณฑ์
และนโยบายของธนาคารเรื่องค่าตอบแทนกรรมการประจำปี

- การกำหนดเกณฑ์พิจารณาที่ชัดเจนล่วงหน้าในการเพิ่มวาระของผู้ถือหุ้นส่วนน้อย

(1) ธนาคารได้กำหนดหลักเกณฑ์ให้ผู้ถือหุ้นเสนอระเบียบวาระการประชุมสามัญผู้ถือหุ้น
และเสนอชื่อบุคคลเพื่อพิจารณาเลือกตั้งเป็นกรรมการล่วงหน้า
โดยเปิดโอกาสให้เสนอชื่อมายังคณะกรรมการธนาคารล่วงหน้า 3 เดือน ก่อนวันประชุมผู้ถือหุ้น ทั้งนี้
คุณสมบัติของผู้ถือหุ้นที่มีสิทธิที่จะเสนอระเบียบวาระการประชุมสามัญผู้ถือหุ้น
หรือเสนอชื่อบุคคลเพื่อพิจารณาเลือกตั้งเป็นกรรมการ มีดังต่อไปนี้

-   เป็นผู้ถือหุ้นของธนาคารอย่างน้อย 200,000 หุ้น (สองแสนหุ้น) โดยอาจเป็นผู้ถือหุ้นรายเดียว
    หรือหลายรายรวมกันก็ได้

-   ต้องถือหุ้นในธนาคารตามสัดส่วนข้างต้นต่อเนื่องมาไม่น้อยกว่า 1 ปี
    และยังถือหุ้นตามสัดส่วนดังกล่าวในวันที่เสนอระเบียบวาระการประชุมหรือเสนอชื่อบุคคลเพื่อพิจารณาเลือกตั้งเป็นกรรมการ

-   สามารถแสดงหลักฐานการถือหุ้น เช่น หนังสือรับรองจากบริษัทหลักทรัพย์
    หรือหลักฐานอื่นจากตลาดหลักทรัพย์แห่งประเทศไทย หรือบริษัทศูนย์รับฝากหลักทรัพย์
    (ประเทศไทย) จำกัด

(2) ผู้ถือหุ้นที่มีคุณสมบัติครบถ้วนตามหลักเกณฑ์ดังกล่าวข้างต้น
สามารถเสนอระเบียบวาระการประชุม โดยกรอกแบบขอเสนอเรื่อง
เพื่อบรรจุเป็นระเบียบวาระการประชุมสามัญผู้ถือหุ้นประจำปี 2553
โดยจัดส่งเอกสารพร้อมหลักฐานให้ธนาคารภายในเวลาที่กำหนด
และเพื่อให้การประชุมดำเนินไปอย่างมีประสิทธิภาพ ทั้งนี้
ระเบียบวาระการประชุมที่จะได้รับการบรรจุเป็นวาระการประชุมสามัญผู้ถือหุ้น
จะต้องอยู่ภายใต้ประเด็นดังต่อไปนี้

-   เรื่องที่เกี่ยวกับการดำเนินธุรกิจปกติของธนาคารและผู้ถือหุ้นได้แสดงให้เห็น
    ถึงเหตุอันควรสงสัยเกี่ยวกับความผิดปกติของการดำเนินธุรกิจของธนาคาร

-   เรื่องที่อยู่ในวิสัยที่ธนาคารจะดำเนินการได้

-   เรื่องที่ไม่ขัดต่อกฎหมาย ประกาศ ข้อบังคับของทางการ
    หรือหน่วยงานที่กำกับดูแลการดำเนินงานของธนาคาร หรือหน่วยงานที่เกี่ยวข้อง
    หรือวัตถุประสงค์ข้อบังคับของธนาคาร มติที่ประชุมผู้ถือหุ้น เกณฑ์การกำกับดูแลที่ดีของธนาคาร
    และจริยธรรมในการดำเนินธุรกิจ

-   เรื่องที่เป็นประโยชน์ต่อผู้ถือหุ้นและต่อส่วนรวม

-   เรื่องที่เสนอโดยผู้ถือหุ้นที่มีคุณสมบัติครบถ้วนและได้ปฏิบัติตามเกณฑ์ที่
    ธนาคารกำหนดไว้ในการเสนอระเบียบวาระการประชุมสามัญผู้ถือหุ้น
    และการเสนอบุคคลเพื่อรับพิจารณาเลือกตั้งเป็นกรรมการ

-   เรื่องที่ผู้ถือหุ้นให้ข้อมูลหรือหลักฐานประกอบการเสนอครบถ้วน เพียงพอ ถูกต้อง
    และภายในระยะเวลาที่กำหนด

-   เรื่องที่คณะกรรมการธนาคารพิจารณาแล้วเห็นว่ามีความจำเป็นจะต้องบรรจุเป็นวาระ

-   เรื่องที่ธนาคารไม่เคยดำเนินการมาก่อน
    และคณะกรรมการธนาคารพิจารณาแล้วเห็นว่าจะเป็นประโยชน์ต่อการ ดำเนินงานของธนาคาร

-   เรื่องที่ธนาคารไม่เคยพิจารณาหรือมีมติในเรื่องดังกล่าวมาก่อน

คณะกรรมการธนาคารจะเป็นผู้พิจารณาความเหมาะสมของระเบียบวาระการประชุมที่ผู้ถือ หุ้นเสนอ
โดยจะต้องมีลักษณะเข้าข่ายตามข้อกำหนดข้างต้น
เว้นแต่คณะกรรมการธนาคารจะพิจารณาเป็นอย่างอื่น อีกทั้ง
มติของคณะกรรมการธนาคารถือเป็นที่สุด
ในกรณีที่มีการเสนอระเบียบวาระเรื่องเดียวกันจากผู้ถือหุ้นหลายราย
หรือเป็นเรื่องที่อาจจะนำมาพิจารณาร่วมกันได้
คณะกรรมการธนาคารอาจนำมารวมเป็นวาระเดียวกันได้
ซึ่งระเบียบวาระเรื่องใดที่ผ่านความเห็นชอบจากคณะกรรมการธนาคารแล้ว
ธนาคารจะบรรจุเป็นระเบียบวาระการประชุมในหนังสือเชิญประชุมสามัญผู้ถือหุ้น
พร้อมความเห็นของคณะกรรมการธนาคาร
ส่วนเรื่องที่ไม่ผ่านความเห็นชอบจากคณะกรรมการธนาคาร
ธนาคารจะแจ้งให้ผู้ถือหุ้นทราบภายหลังการประชุมคณะกรรมการธนาคารก่อนการประชุมผู้ถือหุ้น
ผ่านทางเว็บไซต์ของธนาคาร หรือช่องทางการเผยแพร่ข้อมูลอื่นที่เหมาะสมต่อไป

นอกจากนั้น ผู้ถือหุ้นที่เป็นผู้บริหารจะไม่มีการเพิ่มวาระการประชุมเพิ่มเติมแต่อย่างใด
การประชุมจะเป็นไปตามวาระที่ได้แจ้งผู้ถือหุ้นล่วงหน้า สำหรับผู้ถือหุ้นที่ไม่สามารถเข้าร่วมประชุมได้
ธนาคารจัดให้มีหนังสือมอบฉันทะรูปแบบที่ผู้ถือหุ้นสามารถกำหนดทิศทางการลงคะแนนเสียงได้
และยังเสนอชื่อกรรมการอิสระเป็นทางเลือกให้ผู้ถือหุ้นสามารถมอบฉันทะได้ด้วย ทั้งนี้
สำหรับวาระที่สำคัญ เช่น การทำรายการเกี่ยวโยง การทำรายการได้มาหรือจำหน่ายไปซึ่งสินทรัพย์
ธนาคารได้สนับสนุนให้มีการใช้บัตรลงคะแนนสำหรับวาระนั้นๆ
เพื่อให้เกิดความโปร่งใสและตรวจสอบได้

  - นโยบายและวิธีการดูแลผู้บริหารในการใช้ข้อมูลภายใน

เพื่อป้องกันการแสวงหาประโยชน์จากการใช้ข้อมูลภายในที่ยังไม่ได้เปิดเผยต่อสาธารณชน
ธนาคารกำหนดให้กรรมการและผู้บริหารของธนาคารทุกคนรวมถึงคู่สมรสและบุตรที่ยังไม่บรรลุนิติภาวะ
และบุคคลที่เกี่ยวข้องกับกรรมการและ/หรือ ผู้บริหารธนาคาร
ต้องรายงานการเปลี่ยนแปลงการถือครองหลักทรัพย์ของธนาคารที่ตนถือครองอยู่ภายใน 3
วันทำการให้สำนักคณะกรรมการกำกับหลักทรัพย์และตลาดหลักทรัพย์
พร้อมกับส่งสำเนารายงานการเปลี่ยนแปลง (แบบ 59-2) ไปยังเลขานุการบริษัทในวันเดียวกัน
เพื่อรายงานการเปลี่ยนแปลงดังกล่าวให้ที่ประชุมคณะกรรมการรับทราบ
และมีข้อกำหนดเรื่องความซื่อสัตย์สุจริต โดยห้ามกรรมการและพนักงานของธนาคารทุกคน
อาศัยอำนาจหน้าที่ หรือโอกาสในการทำงานเพื่อแสวงหาประโยชน์ใดๆ
อันขัดต่อจริยธรรมและจรรยาบรรณทางวิชาชีพที่ธนาคารกำหนด
รวมถึงระเบียบประเพณีในการทำงานหรือผลประโยชน์ของธนาคาร
สายตรวจสอบภายในมีการสอบทานการปฏิบัติในเรื่องการใช้ข้อมูลภายใน
และการปฏิบัติตามข้อกำหนดเกี่ยวกับจริยธรรมทางวิชาชีพ
ซึ่งหากพบผู้ใดฝ่าฝืนหรือกระทำความผิดจะนำเสนอคณะกรรมการตรวจสอบและคณะกรรมการธนาคารเพื่อพิจารณาความผิดตามระเบียบของธนาคารต่อไป

1.  สิทธิของผู้มีส่วนได้เสียกลุ่มต่างๆ

ธนาคารให้ความสำคัญต่อสิทธิของผู้มีส่วนได้เสียทุกกลุ่ม โดยมีนโยบายที่จะดูแล
ผลกระทบจากการประกอบธุรกิจให้อย่างครบถ้วน
เพื่อให้ผู้เกี่ยวข้องมั่นใจว่าการประกอบธุรกิจได้คำนึงถึงปัจจัยด้านสิ่งแวดล้อมเพื่อการพัฒนาอย่างยั่งยืน
รวมทั้งผู้มีส่วนได้เสียจะได้รับความคุ้มครองอย่างเป็นธรรม ไม่ว่าจะเป็นผู้มีส่วนได้เสียภายใน
อันได้แก่ พนักงาน ผู้บริหารของธนาคารและบริษัทย่อย หรือผู้มีส่วนได้เสียภายนอก
โดยหากมีธุรกรรมที่เกิดขึ้นระหว่างธนาคารกับบุคคล และกิจการที่เกี่ยวข้องกัน
ธนาคารจะมีแนวทางปฏิบัติที่ชัดเจน เป็นธรรม โปร่งใส สามารถตรวจสอบได้
ซึ่งธนาคารได้นำเสนอรายละเอียดของ
ธุรกรรมดังกล่าวในหมายเหตุประกอบงบการเงินของธนาคารทุกไตรมาส
รวมถึงในรายงานประจำปีด้วย

ทั้งนี้เนื่องด้วยธนาคารเล็งเห็นถึงความสำคัญของการสนับสนุนจากผู้มีส่วนได้เสียว่ามีส่วนทำให้ธนาคารสามารถสร้างความสำเร็จได้ในระยะยาว
ธนาคารจึงมีแนวทางปฎิบัติต่อผู้มีส่วนได้เสียในแต่ละกลุ่ม ดังนี้

1.  ด้านผู้ถือหุ้น

คณะกรรมการธนาคารถือเป็นหน้าที่ในการดูแลให้ผู้บริหาร และพนักงานทำงานด้วยความซื่อสัตย์สุจริต
มีความสำนึกในหน้าที่ด้วยความรับผิดชอบต่อผลของการปฏิบัติ
เพื่อทำให้ผู้ถือหุ้นมีความเชื่อมั่นและยอมรับในการตัดสินใจว่า การดำเนินการใด ๆ
กระทำด้วยความเป็นธรรม และคำนึงถึงประโยชน์สูงสุดของผู้ถือหุ้นทั้งรายใหญ่ และรายย่อย
นอกจากนี้ ผู้ถือหุ้นยังสามารถใช้สิทธิในการดูแลรักษาผลประโยชน์ของตนด้วยการแสดงความเห็น
ให้ข้อเสนอแนะ และออกเสียงลงมติร่วมตัดสินใจในการเปลี่ยนแปลงที่สำคัญต่าง ๆ
รวมทั้งการเลือกตั้งคณะกรรมการธนาคารและกำหนดค่าตอบแทนกรรมการ
การจัดสรรกำไรและการจ่ายเงินปันผล การแต่งตั้งผู้สอบบัญชี
และกำหนดค่าตอบแทนในที่ประชุมผู้ถือหุ้น
โดยธนาคารต้องเปิดเผยข้อมูลข่าวสารตามความเป็นจริงถูกต้อง ครบถ้วน และสามารถตรวจสอบได้

2.  ด้านลูกค้า

ด้วยความมุ่งมั่นที่จะนำเสนอผลิตภัณฑ์ทางการเงิน และบริการที่ดีที่สุดให้แก่ลูกค้า
ธนาคารจึงให้ความสำคัญกับความต้องการของลูกค้าเป็นอันดับหนึ่งเสมอด้วยการใส่ใจในทุกรายละเอียด
พร้อมที่จะรับฟังทุกปัญหาและยืนเคียงข้างลูกค้าอย่างใกล้ชิด
เพื่อให้การสนับสนุนลูกค้าให้แข่งขันได้ตามศักยภาพและก้าวสู่ความสำเร็จในการดำเนินธุรกิจอย่าง
มั่นคง ธนาคารจึงมีทุ่มเทพัฒนาระบบงานเครือข่ายสาขา และนำเทคโนโลยีที่ทันสมัยมาใช้
ในการเพิ่มประสิทธิภาพการบริการให้รวดเร็ว
ยืดหยุ่นและตอบสนองความต้องการของลูกค้าให้ได้มากที่สุด
ตลอดจนธนาคารยังให้ความสำคัญกับการพัฒนาบุคลากรให้มีความพร้อมและมีความเข้าใจอย่างลึกซึ้งเกี่ยวกับธุรกิจและความต้องการของลูกค้า
รวมทั้งพร้อมที่จะให้คำปรึกษาด้านการเงินและการลงทุนที่เหมาะสม
เพื่อให้เกิดประโยชน์สูงสุดแก่ลูกค้าทุกๆคน

อย่างไรก็ตาม ธนาคารก็ไม่เพิกเฉยต่อคำแนะนำ คำร้องเรียน และการแจ้งเบาะแสการทุจริต
หรือการดำเนินการที่ไม่โปร่งใส ซึ่งจะสร้างความเสียหายให้แก่ธนาคาร จึงได้เปิดช่องทางให้
ลูกค้าสามารถส่งข้อความผ่านทางเว็บไซต์ (www.kiatnakin.co.th)
หรือติดต่อสายตรวจสอบภายในของธนาคารได้ทันที โดยผู้ที่ส่งข้อมูล ความคิดเห็น
หรือแจ้งเบาะแสการประพฤติมิชอบมายังธนาคาร
จะได้รับความคุ้มครองด้วยกลไกที่รัดกุมที่ธนาคารได้จัดเตรียมไว้

ด้านพนักงาน

ธนาคารเล็งเห็นถึงความสำคัญของพนักงานซึ่งถือเป็นทรัพย์สินที่มีคุณค่า
จึงได้มีการพัฒนาระบบการบริหารงานบุคคลทั้งในแง่การบริหาร
และพัฒนาบุคลากรอย่างต่อเนื่องเพื่อพัฒนาศักยภาพของพนักงานให้อยู่ในระดับมาตรฐานเมื่อเทียบกับบริษัทชั้นนำอื่นๆ
ในธุรกิจและเป็นกำลังสำคัญในการพัฒนาให้ธนาคารมีความเป็นสถาบันการเงินชั้นนำที่สามารถให้บริการที่ดีแก่ลูกค้าธนาคารได้กำหนดนโยบายด้านผลตอบแทนโดยจัดให้มีการบริหารค่าจ้าง
ค่าตอบแทนให้กับผู้บริหารและพนักงานที่เหมาะสมสามารถเทียบเคียงและแข่งขันกับบริษัทชั้นนำทั่วไปได้
มีการกำหนดขอบเขตการปฏิบัติงานไว้อย่างชัดเจนตลอดจนมีนโยบายการพัฒนาและส่งเสริมความรู้ความสามารถให้กับพนักงานอย่างต่อเนื่อง
เพื่อพัฒนาทักษะและความสามารถของพนักงานให้ได้รับความก้าวหน้าในอาชีพ

สำหรับนโยบายด้านสวัสดิการ ธนาคารจัดให้มีสวัสดิการสำหรับพนักงาน เช่น
กองทุนสำรองเลี้ยงชีพพนักงาน, กองทุนประกันสังคม, การประกันสุขภาพกลุ่ม,
การประกันชีวิตกลุ่ม, การประกันอุบัติเหตุกลุ่ม, การตรวจสุขภาพประจำปี,
ห้องพยาบาลของธนาคาร, ห้อง Mother Corner
(ห้องสำหรับพนักงานที่เป็นมารดาในการเก็บน้ำนมให้บุตร), ตลอดจนการให้ทุนการศึกษา
Kiatnakin Responsibility Scholarships สำหรับบุตรของพนักงาน เป็นต้น

นอกจากนี้ธนาคาร ให้ความสำคัญยิ่งในการกำกับดูแลกิจการตามหลัก “การกำกับดูแลกิจการที่ดี”
โดยคำนึงถึงหลักคุณธรรม จริยธรรม และความยุติธรรม นำมาซึ่ง
วัฒนธรรมและภาพพจน์ที่ดีต่อองค์กร หรือธุรกิจโดยรวม ธนาคารจึงกำหนดเป็นแนวการปฏิบัติ
“จริยธรรมทางวิชาชีพ” (Code of Ethics) และ“จรรยาบรรณธุรกิจ” (Code of Conduct)
และประกาศให้พนักงานทุกคน ทั้งระดับบังคับบัญชา และระดับใต้บังคับบัญชา
ยึดถือเป็นแนวทางในการปฏิบัติงาน ภายใต้บรรทัดฐานเดียวกัน
โดยพนักงานสามารถเข้าถึงข้อมูลต่างๆ
ได้อย่างสะดวกและสามารถนำไปใช้เป็นแนวทางปฏิบัติได้อย่างถูกต้อง

นโยบายด้านสิ่งแวดล้อม ธนาคารจัดโครงการสร้างความเป็นระเบียบของสำนักงาน
โดยแบ่งประเภทด้านสภาพแวดล้อมและความสะอาด และสาขาสีเขียว ภายใต้ชื่อกิจกรรม “ KK
Clean & Green สาขาภูมิภาค ”, โครงการอนุรักษ์พลังงานกับกิจกรรม Save Energy @
Kiatnakin Bank ปีที่ 5 ตอนคัดแยกขยะ ลดใช้ทรัพยากร เริ่มก่อนที่ตัวเรา,
การจัดอบรมการคัดแยกขยะในสำนักงานและที่อยู่อาศัย โดยวิทยากรผู้เชี่ยวชาญจากกรมควบคุมมลพิษ
กระทรวงทรัพยากรธรรมชาติและสิ่งแวดล้อม ให้แก่พนักงานจิตอาสาที่ทำหน้าที่ทูตพลังงาน KK,
แม่บ้าน, และพนักงานรักษาความปลอดภัย
ซึ่งเป็นแกนนำในการรณรงค์อนุรักษ์พลังงานและทรัพยากร, โครงการ 1 เดือน 1 บ้าน 1 ต้น:
มอบสวนสวยเพื่อน้องโรงเรียนจารุสรณ์บำรุง จังหวัดปทุมธานี, ร่วมสนับสนุนโครงการ
“คุณ….ช่วยได้ เพียงหยุดใช้รถเดือนละวัน เพื่อบรรเทาปัญหาจราจร” จัดโดยกระทรวงคมนาคม
กรุงเทพมหานคร ร่วมกับ จส.100 เป็นต้น

นโยบายด้านความปลอดภัยและสุขอนามัย
ธนาคารจัดการสภาพแวดล้อมในสถานที่ปฏิบัติงานโดยคำนึงถึงความปลอดภัย สุขอนามัย
สิ่งแวดล้อมที่ดีเพื่อเอื้อต่อการปฏิบัติงานของพนักงาน และเพื่อการอำนวยความสะดวกแก่ลูกค้า
นอกจากนี้ธนาคารยังจัดให้มีการซ้อมหนีไฟ และระบบป้องกันภัยในอาคารสำนักงาน
รวมทั้งธนาคารได้ประกาศเรื่อง “แนวการปฏิบัติเพื่อความปลอดภัยและกรณีพบเหตุการณ์ผิดปกติ”
เพื่อให้เกิดความปลอดภัยต่ออาคารสถานที่และต่อพนักงานทุกคน

ธนาคารยังมุ่งพัฒนาเสริมสร้างวัฒนธรรมองค์กรและบรรยากาศในการทำงานที่ดี
และปฏิบัติต่อพนักงานอย่างเท่าเทียม เป็นธรรม ด้วยความเคารพในเกียรติ ศักดิ์ศรี
และสิทธิส่วนบุคคลของพนักงานทุกคน
ตลอดจนมุ่งส่งเสริมและพัฒนาให้พนักงานได้รับการฝึกอบรมเพิ่มเติมความรู้เพื่อเพิ่มความเชี่ยวชาญในการทำงานมากยิ่งขึ้น

ธนาคารกำหนดนโยบายด้านเทคโนโลยีสารสนเทศ
โดยให้พนักงานปฏิบัติตามข้อกำหนดของกฎหมายว่าด้วยเรื่องการป้องกันสิทธิและทรัพย์สินทางปัญญา
และประกาศเป็นแนวปฏิบัติเกี่ยวกับการไม่ล่วงละเมิดทรัพย์สินทางปัญญาหรือลิขสิทธิ์
ให้พนักงานทราบและถือปฏิบัติ

ธนาคารได้จัดเตรียมช่องทางสำหรับรับฟังความคิดเห็นจากพนักงานในการร้องเรียนปัญหาการทำงาน
การบริหารงาน และการแจ้งเบาะแสการทำงานที่มิชอบ ผ่านทางช่องทางต่างๆ เช่น
เว็บไซต์ของธนาคารที่ www.kiatnakin.co.th
หรือพนักงานสามารถส่งข้อมูลไปที่สายตรวจสอบภายในของธนาคาร
หรือสายพัฒนาทรัพยากรบุคคลโดยตรง นอกจากนั้น
ธนาคารยังจัดให้มีกลไกที่รัดกุมในการคุ้มครองผู้แจ้งเบาะแสการทุจริตหรือการดำเนินการใดที่ไม่โปร่งใสซึ่งจะสร้างความเสียหายให้กับธนาคาร

3.  ด้านเจ้าหนี้

ธนาคารยึดถือแนวทางปฏิบัติต่อเจ้าหนี้ตามเงื่อนไขข้อตกลงที่ได้ทำไว้อย่างเคร่งครัดด้วยธนาคารตระหนักถึงคุณูปการสำคัญที่ธนาคารได้รับความเชื่อถือเป็นอย่างดีจากเจ้าหนี้และผู้ฝากเงินในช่วงวิกฤติที่ผ่านมา

4.  ด้านคู่ค้า

ธนาคารตระหนักถึงความสำคัญของคู่ค้าเสมอมา
เนื่องจากความสำเร็จของธนาคารส่วนหนึ่งมาจากการได้รับการสนับสนุนจากคู่ค้า
ซึ่งธนาคารยึดมั่นในแนวปฏิบัติตามสัญญาที่มีกับคู่ค้าอย่างเคร่งครัด
และอยู่บนพื้นฐานที่มุ่งความสำเร็จในการทำธุรกิจร่วมกัน โดยในปี 2553 ที่ผ่านมา
ธนาคารไม่มีข้อพิพาทใดๆ ในเรื่องที่เกี่ยวกับคู่ค้าแต่อย่างใด

5.  สังคม ชุมชน และสิ่งแวดล้อม

ธนาคารมุ่งดำเนินธุรกิจด้วยความรับผิดชอบต่อสังคม ชุมชน และสิ่งแวดล้อม บนปรัชญาที่ว่า
ธุรกิจที่ทำนั้นต้องสร้างคุณค่าต่อชุมชน สังคม ลูกค้า พนักงาน ผู้ถือหุ้น ผู้มีส่วนได้เสียทุกกลุ่ม
และหน่วยงานที่เกี่ยวข้อง
อีกทั้งส่งเสริมการพัฒนาเศรษฐกิจและคุณภาพชีวิตความเป็นอยู่ของคนในประเทศ
เพื่อให้ประเทศชาติเจริญก้าวหน้าและแข็งแกร่งยั่งยืน นอกจากนี้ธนาคารยังเป็น 1 ใน 16
องค์กรเอกชนนำร่องโครงการ “การพัฒนาพนักงานจิตอาสา
สู่การพัฒนาองค์กรและสังคมอย่างยั่งยืน”
การดำเนินกิจกรรมตามรายละเอียดในหัวข้อรายงานความรับผิดชอบต่อสังคม ชุมชน และสิ่งแวดล้อม

โครงการพัฒนาคน พัฒนาชาติ กับเกียรตินาคิน

ธนาคารเกียรตินาคิน จำกัด (มหาชน)
มุ่งดำเนินธุรกิจด้วยความยึดมั่นในหลักจรรยาบรรณทางธุรกิจและการกำกับดูแลกิจการที่ดี
บนปรัชญาว่าธุรกิจที่ทำนั้นต้องรับผิดชอบต่อ ลูกค้า พนักงาน ผู้ถือหุ้น สังคม ชุมชน และสิ่งแวดล้อม
อีกทั้ง ส่งเสริมการพัฒนาเศรษฐกิจและคุณภาพชีวิตความเป็นอยู่ของคนในประเทศ
เพื่อให้ประเทศชาติเจริญก้าวหน้าและแข็งแกร่งอย่างยั่งยืน

ตลอดระยะเวลา 40 ปีที่ผ่านมา ธนาคารได้ดำเนินกิจกรรมเพื่อสังคม ภายใต้โครงการ “พัฒนาคน
พัฒนาชาติ กับเกียรตินาคิน” ที่เน้นกิจกรรมหลัก 3 ด้าน ได้แก่

  (1) ด้านส่งเสริมการศึกษา

  (2) ด้านการพัฒนาจริยธรรมและภูมิคุ้มกันสังคม

  (3) ด้านบรรเทาทุกข์และสาธารณกุศล

-   ด้านการศึกษา: สร้างโอกาสทางการศึกษาและส่งเสริมความรู้ด้านการออมให้แก่เยาวชนไทย

“การศึกษา” ถือเป็นหนึ่งในแนวนโยบายสำคัญที่ธนาคารมุ่งส่งเสริมมาอย่างต่อเนื่อง
ด้วยเชื่อในพลังของการศึกษาว่าจะทำให้เยาวชนไทยเติบใหญ่เป็นบุคลากรที่ดีมีความรู้ความสามารถซึ่งจะเป็นทรัพยากรบุคคลที่มีคุณภาพต่อไป
ของประเทศได้ โดยธนาคารมุ่งส่งเสริมเยาวชนที่มี “จิตอาสา”
ให้ได้รับโอกาสทางการศึกษาที่ดีและพัฒนาเป็น “คนเก่ง” ด้วยการมอบทุนการศึกษาต่อเนื่อง
การจัดกิจกรรมส่งเสริมการเรียนรู้และการจัดอบรมให้ความรู้ในเรื่องการออมและการลงทุนให้แก่เยาวชนทั้งในระดับประถมศึกาจนถึงระดับปริญญาโท

-   โครงการทุนการศึกษาร่วมกับมูลนิธิเกียรติร่วมมิตรเพื่อการศึกษา

ธนาคารร่วมกับมูลนิธิเกียรติร่วมมิตรเพื่อการศึกษาดำเนินการมอบทุนการศึกษาอย่างต่อเนื่องนับตั้งแต่ปี
พ.ศ. 2514 ให้แก่นักเรียนตั้งแต่ระดับชั้นอนุบาลถึงมัธยมศึกษาที่ขาดแคลนทุนทรัพย์
ตลอดจนสนับสนุนการสร้างอาคารเรียนและอุปกรณ์ทางการศึกษา
โดยมีเยาวชนได้รับโอกาสทางการศึกษากว่า 3,000 คนต่อปี

โครงการจักรยานเพื่อน้อง

ธนาคารดำเนินโครงการจักรยานเพื่อน้องร่วมกับมูลนิธิศุภนิมิตแห่งประเทศไทยตั้งแต่ปี พ.ศ. 2545 จนถึงปัจจุบันเพื่อมอบโอกาสทางการศึกษาให้กับเยาวชนที่บ้านอยู่ไกลโรงเรียน โดยมอบจักรยานให้นักเรียนใช้เป็นพาหนะในการเดินทางมาเรียนหนังสือ

โครงการส่งเสริมกิจกรรมสหกรณ์ในโรงเรียนสังกัดกรุงเทพมหานคร

ธนาคารเล็งเห็นถึงความสำคัญของการสร้างวินัยการออมให้เกิดกับเยาวชน
จึงริเริ่มดำเนินโครงการส่งเสริมกิจกรรมสหกรณ์ในโรงเรียนสังกัดกรุงเทพมหานคร ตั้งแต่ปี พ.ศ.
2544 จนถึงปัจจุบัน เพื่อปลูกฝังเจตคติ ค่านิยมและอุดมการณ์สหกรณ์
กระตุ้นให้เยาวชนเกิดการเรียนรู้และเห็นประโยชน์ของการออมและการบริหารเงิน
สามารถนำไปใช้ในการดำรงชีวิตให้ตนและครอบครัวเกิดความอยู่ดีกินดี
อันจะมีผลทำให้เศรษฐกิจของชาติโดยรวม มีความเจริญรุ่งเรืองต่อไป

-   โครงการทุนการศึกษาต่อเนื่องระดับปริญญาตรี Kiatnakin Responsibility
    Scholarship

ธนาคารร่วมมือกับจุฬาลงกรณ์มหาวิทยาลัย มหาวิทยาลัยธรรมศาสตร์ และกองบัญชาการตำรวจนครบาล มอบทุนการศึกษาให้แก่นิสิตนักศึกษาระดับปริญญาตรีในสาขาเศรษฐศาสตร์ บัญชี วิศวกรรมศาสตร์ และนิติศาสตร์ ที่มีความประพฤติดีและมีจิตอาสาที่จะบำเพ็ญประโยชน์ต่อสังคมส่วนรวม โดยไม่มีเงื่อนไขให้ ผู้ได้รับทุนต้องชดใช้ทุนภายหลังสำเร็จการศึกษา

โครงการในระยะที่ 1 มีระยะเวลาดำเนินงานตั้งแต่ปี พ.ศ. 2551 – 2556
โดยมีนิสิตนักศึกษาได้รับทุนรวม ทั้งสิ้น 91 คน
ผู้ได้รับทุนทุกคนรักษาระดับผลการเรียนได้ตามมาตรฐานที่กำหนดไว้และดำเนินกิจกรรมสาธารณประโยชน์ด้วยความสมัครใจในปี
พ.ศ. 2553 รวมทั้งสิ้น 190 ครั้ง

โครงการประกวดแผนธุรกิจภาษาอังกฤษ The mai Bangkok Business Challenge @ Sasin 

ธนาคารเป็นผู้สนับสนุนหลักในการจัดแข่งขันแผนธุรกิจภาษาอังกฤษ The mai Bangkok Business
Challenge @ Sasin ตั้งแต่การจัดแข่งขันครั้งแรกในปี พ.ศ. 2545 จนถึงปัจจุบัน
โดยมีวัตถุประสงค์เพื่อส่งเสริมการเรียนรู้วิธีทำแผนธุรกิจ สร้างผู้ประกอบการใหม่
และสร้างเสริมประสบการณ์การเรียนรู้ให้แก่นิสิตนักศึกษาระดับปริญญาโทที่เข้าแข่งขันจากนานาประเทศ

-   ด้านจริยธรรมและภูมิคุ้มกันสังคม: พัฒนาจิตใจ เพื่อยกระดับคุณธรรม สร้างคนดีให้สังคม

ธนาคารเล็งเห็นความสำคัญของการพัฒนาจิตใจและปัญญา ผ่านการฝึกอบรมธรรมะ เพื่อสร้างบุคลากรที่มีความคิดถูก คิดชอบ ไม่ว่าจะเป็นผู้บริหาร พนักงาน ลูกค้า คู่ค้า ผู้ถือหุ้น หน่วยงานราชการ ตลอดจนบุคคลทั่วไปให้ได้มีโอกาสเข้ารับการฝึกฝนจิตใจให้มีความเข้มแข็ง ซึ่งส่งผลให้เกิดภูมิคุ้มกันต่ออบายมุขที่เกิดขึ้นในสภาพสังคมปัจจุบันและมีสติปัญญาในการแก้ไขปัญหาในชีวิตได้อย่างถูกต้อง 

โครงการพัฒนาจิตให้เกิดปัญญาและสันติสุข

ธนาคารร่วมกับยุวพุทธิกสมาคมแห่งประเทศไทย ในพระบรมราชูปถัมภ์ ตั้งแต่ปี พ.ศ. 2537
ถึงปัจจุบัน ดำเนินโครงการพัฒนาจิตให้เกิดปัญญาและสันติสุข
เพื่ออบรมธรรมะและปฏิบัติธรรมให้แก่ผู้บริหาร พนักงาน ลูกค้า และผู้สนใจทั่วไป

กฐินพระราชทาน ประจำปี 2553

ธนาคารจัดพิธีถวายผ้าพระกฐินพระราชทาน ประจำปี 2553 ณ วัดกวิศราราม ราชวรวิหาร
จังหวัดลพบุรี เพื่อร่วมทำนุบำรุงพระพุทธศาสนา
และส่งเสริมการพัฒนาจริยธรรมและคุณธรรมในชุมชน

โครงการธรรมะสร้างสุข

ธนาคารจัดการบรรยายธรรมะ โดยพระมหาวุฒิชัย (ว.วชิรเมธี) ในหัวข้อ “สิ่งที่สำคัญกว่าเงิน”
เพื่อเผยแพร่หลักธรรมะทางพุทธศาสนาให้แก่ผู้บริหาร พนักงาน ลูกค้า และบุคคลทั่วไป

โครงการอบรมเยาวชนสัมพันธ์

ธนาคารร่วมกับกองบัญชาการตำรวจนครบาล และศูนย์เยาวชนสัมพันธ์
จัดโครงการอบรมเยาวชนสัมพันธ์ ตั้งแต่ปี พ.ศ. 2548
ถึงปัจจุบันเพื่อให้ความรู้แก่เยาวชนในเขตกรุงเทพมหานครถึงภัยของยาเสพติด
และส่งเสริมการค่านิยมการออม
นับเนื่องถึงปัจจุบันมีเยาวชนได้รับความรู้จากโครงการนี้แล้วนับแสนคน

-   ด้านสาธารณกุศล: ช่วยเหลือและบรรเทาทุกข์

ธนาคารดำเนินกิจกรรมสาธารณกุศล ร่วมกับองค์กรสาธารณกุศล
ตลอดจนหน่วยงานภาครัฐและภาคเอกชน อาทิ ธนาคารแห่งประเทศไทย กระทรวงการคลัง
ตลาดหลักทรัพย์แห่งประเทศไทย สมาคมธนาคารไทย สภาสังคมสงเคราะห์แห่งประเทศไทย
ในพระบรมราชูปถัมภ์ สภากาชาดไทย และองค์กรสาธารณกุศลอื่นๆ
โดยให้การสนับสนุนกิจกรรมสาธารณกุศลและบรรเทาทุกข์ผู้ประสบภัยต่างๆ อาทิ

-   ร่วมช่วยเหลือผู้ประสบอุทกภัยในจังหวัดนครราชสีมา พระนครศรีอยุธยา ลพบุรี ชัยภูมิ สงขลา
    (อำเภอหาดใหญ่) และสุราษฎร์ธานี

-   ร่วมบริจาคเงินเพื่อช่วยเหลือผู้ประสบภัยแผ่นดินไหวในประเทศเฮติ ผ่านสภากาชาดไทย

-   ร่วมบริจาคโลหิตให้กับสภากาชาดไทย

นโยบายการส่งเสริมการพัฒนาสังคม ชุมชนและสิ่งแวดล้อม

ธนาคารมีนโยบายปลูกฝังจิตสำนึกความรับผิดชอบในหน้าที่การงานที่ต้องดำเนินการด้วยความซื่อสัตย์
โปร่งใส และมีจริยธรรมทางวิชาชีพให้แก่พนักงานทุกคน นอกจากนี้ยังส่งเสริมให้พนักงานทุกคน เป็น
“พนักงานจิตอาสา” เพื่อเป็นกำลังหลักในการร่วมพัฒนาสังคม ชุมชนและสิ่งแวดล้อมในท้องถิ่นอีกด้วย

ปี 2553 พนักงานของธนาคารเกียรตินาคิน
ทั้งจากสำนักงานใหญ่ในกรุงเทพมหานครและสาขาทั่วประเทศร่วมกันใช้ทักษะและ
ความเชี่ยวชาญที่มีอยู่ไปทำประโยชน์ให้แก่สังคม ชุมชน
และสิ่งแวดล้อมผ่านการดำเนินโครงการต่างๆ มากกว่า 50 โครงการ
ด้านการสร้างประโยชน์ต่อสังคม

-   โครงการอบรมอาชีพปั้นของจิ๋วให้แก่ผู้ต้องขังหญิงเพื่อเป็นทุนทางปัญญาหลังจากพ้นโทษ

  ตามโครงการ “มอบโอกาสดีๆ ให้สตรีอีกครั้ง”

-   โครงการ KK ช่วยน้องใหม่ วัยทำงาน บริหารเงินอย่างมีวินัย
    เพื่อส่งเสริมการสร้างวินัยทางการเงินให้แก่คนรุ่นใหม่

-   โครงการจัดเสวนาเรื่อง “บริหารเงินสไตล์ผู้หญิงยุคใหม่”
    ร่วมกับภาคธุรกิจและสถาบันการเงิน เพื่อให้ความรู้ด้านการจัดการการเงินส่วนบุคคล
    เนื่องในโอกาสวันสตรีไทย

  ด้านการสร้างประโยชน์ต่อชุมชน

-   โครงการ KK ปันน้ำใจสู่สังคม สนับสนุนการดำเนินงานของตำรวจสภอ. เมือง จังหวัดสุรินทร์
    โดยสาขาสุรินทร์

-   โครงการอบรมจริยธรรมและคุณธรรมให้แก่เยาวชน โดยสาขานครศรีธรรมราช

-   โครงการ KK ก้าวใหม่ รวมใจ เตือนภัยรถถูกโจรกรรม โดยสาขาชลบุรี

-   โครงการ KK ปรับโฉมโรงเรียนใหม่ มอบรอยยิ้มสดใสให้น้องทุกวัน:
    บูรณะโรงเรียนวัดโพธิ์เก้าต้น จังหวัดลพบุรี หลังจากเผชิญอุทกภัยในปี พ.ศ. 2553

-   โครงการ KK รณรงค์ความปลอดภัยบนท้องถนน ร่วมกับสภ. เมืองภูเก็ต โดยสาขาภูเก็ต

-   โครงการ " ป้อมตำรวจ กดสัญญานไฟจราจร " ส่วนงานจราจร สภ.เมือง ราชบุรี
    โดยสาขาราชบุรี

-   โครงการเลี้ยงอาหาร และมอบอุปกรณ์จำเป็นใช้ในการดำรงชีวิตประจำวัน
    ให้กับสถานสงเคราะห์คนชราบ้านศรีตรัง จ.ตรัง โดยสาขาตรัง

-   โครงการ "KK ปกป้อง คุ้มภัย ห่วงใยชีวิต ผู้พิทักษ์สันติราษฎร์
    โดยมอบเสื้อเกราะและโล่กันกระสุน " ให้กับตำรวจ สภ. เมืองนครปฐม โดยสาขานครปฐม

  ด้านการอนุรักษ์สิ่งแวดล้อม

-   โครงการ Save Energy @ Kiatnakin Bank ซึ่งดำเนินการต่อเนื่องตั้งแต่ปี พ.ศ. 2549
    เพื่อปลูกจิตสำนึกการอนุรักษ์พลังงาน และการใช้ทรัพยากรอย่างมีประสิทธิภาพ
    ตลอดจนรักษาสิ่งแวดล้อมให้กับพนักงานและครอบครัวของพนักงานทุกคน

-   โครงการอบรมทูตพลังงาน KK
    แม่บ้านและพนักงานรักษาความปลอดภัยโดยวิทยากรจากกรมควบ

    คุมมลพิษ กระทรวงทรัพยากรธรรมชาติและสิ่งแวดล้อมเรื่องการคัดแยกขยะ
    รักษาสิ่งแวดล้อมเพื่อเป็นแนวทางในการอนุรักษ์พลังงานในที่ทำงานและที่อยู่อาศัย
    โดยทูตพลังงานจะเป็นผู้ถ่ายทอดแนวทางเหล่านี้สู่เพื่อนพนักงาน

-   โครงการสวนสวยเพื่อน้อง: จัดสวนอเนกประสงค์ให้โรงเรียนจารุศรณ์บำรุง จังหวัดปทุมธานี
    ซึ่ง

  ประสบปัญหาด้านภูมิทัศน์เสื่อมโทรมหลังประสบภาวะน้ำท่วมในปี พ.ศ. 2552

การดำเนินกิจกรรมเพื่อสังคม ผ่านการขับเคลื่อนด้วยทักษะและศักยภาพของพนักงานเกียรตินาคิน
ส่งผลให้ธนาคารเกิดความสัมพันธ์ที่ดีกับชุมชน มีส่วนร่วมสร้างความเจริญให้กับท้องถิ่น
และถือเป็นความสุขและความภาคภูมิใจอย่างยิ่งของพนักงานทุกคนที่ได้มีส่วนสร้างความเติบโตอย่างยั่งยืนให้กับธนาคารเกียรตินาคิน

นอกจากนี้ ธนาคาร ยังให้ความสำคัญเรื่องการอนุรักษ์พลังงานและสิ่งแวดล้อม
โดยปลูกฝังให้ผู้บริหารและพนักงานช่วยกันประหยัดพลังงานและอนุรักษ์สิ่งแวดล้อม
โดยการจัดกิจกรรม “รวมพลังชาว KK ประหยัดพลังงาน”
เพื่อรณรงค์มาตรการประหยัดพลังงานต่างๆ เช่น การลดการใช้ไฟฟ้าและโทรศัพท์ การประหยัดน้ำ
ฯลฯ

ด้วยปณิธานของผู้ก่อตั้งกลุ่มเกียรตินาคินที่ว่า เกียรตินาคินไปอยู่ที่ไหนก็ต้องทำให้สังคมแห่งนั้นเจริญ
ทำให้ธนาคารฯ มุ่งมั่นในการดำเนินกิจกรรมด้านความรับผิดชอบต่อชุมชน สังคม
และสิ่งแวดล้อมต่อไป ควบคู่ไปกับการดำเนินธุรกิจที่ดี ในการเป็นสถาบันการเงินของคนไทย
ที่ยึดมั่นในหลักการกำกับดูแลกิจการที่ดี และมีคุณธรรม

1.  การเปิดเผยข้อมูลและความโปร่งใส

คณะกรรมการให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส ทั่วถึง
และทันเวลา ทั้งรายงานข้อมูลทางการเงินและข้อมูลทั่วไป เช่น งบการเงิน
แบบแสดงรายการข้อมูลประจำปี (แบบ 56-1) และรายงานประจำปี
รวมทั้งข้อมูลสำคัญที่มีผลกระทบต่อราคาหุ้นของธนาคาร จึงได้มีการเผยแพร่ข้อมูลข่าวสารต่างๆ
ของธนาคารที่เป็นปัจจุบันเสมอ
เพื่อให้ผู้ลงทุนและผู้ที่เกี่ยวข้องได้รับทราบผ่านช่องทางของตลาดหลักทรัพย์แห่งประเทศไทย
และเว็บไซต์ของธนาคาร (www.kiatnakin.co.th) พร้อมทั้งมีหน่วยงานนักลงทุนสัมพันธ์
(Investor Relations) ให้บริการข้อมูลข่าวสาร และกิจกรรมต่างๆ ของธนาคาร แก่ผู้ลงทุน
ผู้ถือหุ้น นักวิเคราะห์ และประชาชนทั่วไป
โดยผู้ถือหุ้นหรือบุคคลทั่วไปสามารถติดต่อสอบถามข้อมูลข่าวสารองค์กรได้ที่ หมายเลขโทรศัพท์
0-2841-5925 หรือที่เว็บไซต์: www.kiatnakin.co.th หรือที่ e-mail address:
investor_relation@kiatnakin.co.th

นอกจากนั้น ธนาคารยังได้ร่วมมือกับสมาคมนักวิเคราะห์หลักทรัพย์
ให้มีการจัดประชุมนักวิเคราะห์หลักทรัพย์เป็นประจำ ซึ่งในรอบปี 2553
ที่ผ่านมาผู้บริหารระดับสูงของธนาคาร
รวมถึงหน่วยงานนักลงทุนสัมพันธ์ได้พบปะและให้ข้อมูลต่อผู้ถือหุ้นและนักลงทุนทั้งในและต่างประ เทศ
ในโอกาสต่างๆ ดังนี้

  -------------------------------------------------------- --------------
  รูปแบบการเข้าพบ                                            จำนวนครั้ง

  1. การเข้าพบสัมภาษณ์ตัวต่อตัว (One-on-One Meeting)             30

  2. การประชุมทางโทรศัพท์ (Conference Call)                   10

  3. การประชุมนักวิเคราะห์ (Analyst Meeting)                   4

  4. การเข้าร่วมประชุมนักลงทุน (Investor Conference)            1

  5. การเดินทางไปพบผู้ถือหุ้นและนักลงทุน (Road show)               8

  6. แถลงข่าวผลประกอบการต่อสื่อมวลชน (Press Conference)        4
  -------------------------------------------------------- --------------

ธนาคารยังได้จัดให้คณะกรรมการ
แสดงความรับผิดชอบต่อรายงานทางการเงินควบคู่กับรายงานของผู้สอบบัญชีในรายงานประจำปี
2553 นี้ และคณะกรรมการยังดูแลให้มีการเปิดเผยข้อมูล บทบาทหน้าที่ ความรับผิดชอบต่อหน้าที่
รายละเอียดของนโยบายผลตอบแทน จำนวนครั้งของการประชุม
จำนวนครั้งที่กรรมการเข้าร่วมประชุมคณะกรรมการและคณะกรรมการชุดย่อย
รวมถึงการเปิดเผยผลตอบแทนที่กรรมการได้รับจากบริษัทย่อย
ซึ่งแสดงไว้ในตารางผลตอบแทนของกรรมการแล้ว

2.  ความรับผิดชอบของคณะกรรมการ

    1.  โครงสร้างกรรมการ

คณะกรรมการธนาคารมีจำนวน 10 คน ประกอบด้วย กรรมการที่เป็นผู้บริหาร 3 คน
กรรมการที่ไม่ได้เป็นผู้บริหาร 3 คน กรรมการอิสระ 4 คน
เพื่อให้เป็นไปตามหลักการกำกับดูแลกิจการที่ดี
ธนาคารได้แต่งตั้งกรรมการที่ไม่ใช่ผู้บริหารขึ้นเป็นประธานกรรมการของธนาคาร
มีประธานเจ้าหน้าที่บริหารและกรรมการผู้จัดการใหญ่ ซึ่งไม่ได้เป็นบุคคลเดียวกัน
ทำให้มีการแบ่งแยกหน้าที่ในการกำหนดนโยบาย
การกำกับดูแลและการบริหารงานประจำออกจากกันอย่างชัดเจน มีรายละเอียดดังนี้

  ประธานกรรมการ

รับผิดชอบต่อคณะกรรมการของธนาคารในการดำเนินการให้กลยุทธ์ วิสัยทัศน์ และพันธกิจ
มีผลในทางปฏิบัติ และผลักดันให้ผลการดำเนินงานยลรรลุเป้าหมายที่คณะกรรมการธนาคารกำหนดไว้
โดยกำกับดูแลให้มีจรรยาบรรณและความโปร่งใสในการดำเนินธุรกิจและจัดให้มีระบบการควบคุมภายในที่มีประสิทธิผล
และการบริหารความเสี่ยงที่เหมาะสม
ดูแลรักษาผลประโยชน์ของผู้ถือหุ้นและรักษาภาพลักษณ์ของธนาคารให้เป็นที่เชื่อถือของทุกฝ่ายที่เกี่ยวข้อง

  ประธานเจ้าหน้าที่บริหารและกรรมการผู้จัดการใหญ่

กำกับดูแลองค์กรให้เป็นไปตามทิศทาง วิสัยทัศน์ พันธกิจ และแผนกลยุทธ์ที่กำหนด
สร้างให้การดำเนินการขององค์กรทุกๆ
ด้านมีการกำกับดูแลที่เหมาะสมและมีการบริหารจัดการตามหลักบรรษัทภิบาลที่ดี โดยจัดให้มีนโยบาย
วิธีปฏิบัติ หลักเกณฑ์ และระบบควบคุมให้การดำเนินงานขององค์กรมีความโปร่งใส จรรยาบรรณ
และมีความชัดเจน ตลอดจนมีระบบควบคุมภายใน การกำกับปฏิบัติตามกฎเกณฑ์
และการบริหารความเสี่ยงที่พอเพียง เป็นไปตามกฎหมาย และกฎระเบียบของทางการ
เพื่อให้เกิดผลประโยชน์สูงสุดแก่ผู้ถือหุ้น รวมทั้งสร้างความน่าเชื่อถือ
และความรับผิดชอบต่อสังคมที่ดีขององค์กร

2.  กรรมการอิสระ

ธนาคารได้กำหนดความหมายคำนิยามกรรมการอิสระที่ธนาคารกำหนดไว้
ซึ่งเข้มงวดกว่าข้อกำหนดขั้นต่ำ ของสำนักงานคณะกรรมการกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย ดังนี้

(1) ถือหุ้นไม่เกินร้อยละ 0.5 ของจำนวนหุ้นที่มีสิทธิออกเสียงทั้งหมดของธนาคาร บริษัทใหญ่
บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของธนาคาร ทั้งนี้
ให้นับรวมการถือหุ้นของผู้ที่เกี่ยวข้องของกรรมการอิสระรายนั้น ๆ ด้วย

(2) ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
ที่ปรึกษาที่ได้เงินเดือนประจำ หรือผู้มีอำนาจควบคุมของธนาคาร บริษัทใหญ่ บริษัทย่อย บริษัทร่วม
บริษัทย่อยลำดับเดียวกัน ผู้ถือหุ้นรายใหญ่ หรือของผู้มีอำนาจควบคุมของธนาคาร
เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา
ทั้งนี้ลักษณะต้องห้ามดังกล่าวไม่รวมถึงกรณีที่กรรมการอิสระเคยเป็นข้าราชการ หรือที่ปรึกษา
ของส่วนราชการซึ่งเป็นผู้ถือหุ้นรายใหญ่ หรือผู้มีอำนาจควบคุมของธนาคาร

(3) ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
ในลักษณะที่เป็น บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
ผู้ถือหุ้นรายใหญ่ ผู้มีอำนาจควบคุม
หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของธนาคารหรือบริษัทย่อย

(4) ไม่มีหรือเคยมีความสัมพันธ์ทางธุรกิจกับธนาคาร บริษัทใหญ่ บริษัทย่อย บริษัทร่วม
ผู้ถือหุ้นรายใหญ่ หรือผู้มีอำนาจควบคุมของธนาคาร
ในลักษณะที่อาจเป็นการขัดขวางการใช้วิจารณญาณอย่างอิสระของตน
รวมทั้งไม่เป็นหรือเคยเป็นผู้ถือหุ้นที่มีนัย
หรือผู้มีอำนาจควบคุมของผู้ที่มีความสัมพันธ์ทางธุรกิจกับธนาคาร บริษัทใหญ่ บริษัทย่อย บริษัทร่วม
ผู้ถือหุ้นรายใหญ่ หรือผู้มีอำนาจควบคุมของธนาคาร
เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา

ความสัมพันธ์ทางธุรกิจตามวรรคหนึ่ง
รวมถึงการทำรายการทางการค้าที่กระทำเป็นปกติเพื่อประกอบกิจการ
การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
หรือการให้หรือรับความช่วยเหลือทางการเงิน ด้วยการรับหรือให้กู้ยืม ค้ำประกัน
การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน
ซึ่งเป็นผลให้ธนาคารหรือคู่สัญญามีภาระหนี้ที่ต้องชำระต่ออีกฝ่ายหนึ่ง ตั้งแต่ร้อยละ 3
ของสินทรัพย์ที่มีตัวตนสุทธิของธนาคารหรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า ทั้งนี้
การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกัน
โดยอนุโลม แต่ในการพิจารณาภาระหนี้ดังกล่าว ให้นับรวมภาระหนี้ที่เกิดขึ้นในระหว่าง 1
ปีก่อนวันที่มีความสัมพันธ์ทางธุรกิจกับบุคคลเดียวกัน

(5) ไม่เป็นหรือเคยเป็นผู้สอบบัญชีของธนาคาร บริษัทใหญ่ บริษัทย่อย บริษัทร่วม ผู้ถือหุ้นรายใหญ่
หรือผู้มีอำนาจควบคุมของธนาคาร และไม่เป็นผู้ถือหุ้นที่มีนัย ผู้มีอำนาจควบคุม
หรือหุ้นส่วนของสำนักงานสอบบัญชี ซึ่งมีผู้สอบบัญชีของธนาคาร บริษัทใหญ่ บริษัทย่อย บริษัทร่วม
ผู้ถือหุ้นรายใหญ่ หรือผู้มีอำนาจควบคุมของธนาคาร สังกัดอยู่
เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา

(6) ไม่เป็นหรือเคยเป็นผู้ให้บริการทางวิชาชีพใด ๆ
ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน ซึ่งได้รับค่าบริการเกินกว่า 2
ล้านบาทต่อปีจากธนาคาร บริษัทใหญ่ บริษัทย่อย บริษัทร่วม ผู้ถือหุ้นรายใหญ่
หรือผู้มีอำนาจควบคุมของธนาคารและไม่เป็นผู้ถือหุ้นที่มีนัย ผู้มีอำนาจควบคุม
หรือหุ้นส่วนของผู้ให้บริการทางวิชาชีพนั้นด้วย
เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา

(7) ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการของธนาคาร
ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่

(8) ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของธนาคาร
หรือบริษัทย่อย หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน
ลูกจ้าง พนักงาน ที่ปรึกษาที่รับเงินเดือนประจำ หรือถือหุ้นเกินร้อยละ 1
ของจำนวนหุ้นที่มีสิทธิออกเสียงทั้งหมดของบริษัทอื่น
ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของธนาคาร
หรือบริษัทย่อย

(9)
ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของธนาคาร
ภายหลังได้รับการแต่งตั้งให้เป็นกรรมการอิสระที่มีลักษณะเป็นไปตามหลักเกณฑ์ข้อที่ 1- 9 แล้ว
กรรมการอิสระอาจได้รับมอบหมายจากคณะกรรมการ ให้ตัดสินใจในการดำเนินกิจการของธนาคาร
บริษัทใหญ่ บริษัทย่อย บริษัทร่วม บริษัทย่อยลำดับเดียวกัน ผู้ถือหุ้นรายใหญ่
หรือผู้มีอำนาจควบคุมของธนาคาร โดยมีการตัดสินใจในรูปแบบขององค์คณะ (Collective
decision) ได้

3.  คณะอนุกรรมการ

คณะกรรมการธนาคารได้จัดให้มีคณะกรรมการชุดย่อย 4 คณะ
เพื่อช่วยศึกษาและกลั่นกรองโดยเฉพาะในด้านต่าง ๆ คณะกรรมการชุดย่อยประกอบด้วย
คณะกรรมการตรวจสอบ คณะกรรมการสรรหาและกำหนดค่าตอบแทน
คณะกรรมการบริหารความเสี่ยง คณะกรรมการบริหาร และเมื่อวันที่ 17 มกราคม 2554
คณะกรรมการธนาคารได้มีมติแต่งตั้งคณะกรรมการชุดย่อยเพิ่มอีก 2 คณะ ได้แก่
คณะกรรมการกำกับการปฏิบัติตามกฎเกณฑ์และกำกับกิจการ
และคณะกรรมการสินเชื่อรายใหญ่และทรัพย์รอขาย
โดยมีรายละเอียดขอบเขตอำนาจหน้าที่ตามที่ระบุไว้ในหัวข้อการจัดการแล้ว

4.  บทบาทหน้าที่และความรับผิดชอบของคณะกรรมการ รายละเอียดกล่าวไว้ในในหัวข้อ
    “การจัดการ” แล้ว

5.  จริยธรรมทางธุรกิจ เพื่อให้เกิดความสุจริต เที่ยงธรรมและเพื่อเป็นแนวทางการปฏิบัติหน้าที่ที่ดี
    ธนาคารจึงได้มีประกาศเกี่ยวกับจริยธรรมทางวิชาชีพ
    รวมถึงข้อพึงปฏิบัติเกี่ยวกับจริยธรรมทางวิชาชีพของผู้บริหาร
    เพื่อให้ผู้ที่เกี่ยวข้องยึดถือเป็นแนวทางในการปฏิบัติหน้าที่
    ตามภารกิจของธนาคารด้วยความซื่อสัตย์สุจริต
    รวมทั้งการปฏิบัติต่อธนาคารและผู้มีส่วนได้เสียทุกกลุ่ม
    โดยธนาคารได้สื่อสารกับพนักงานและติดตามการปฏิบัติตามแนวทางดังกล่าวเป็นประจำ
    รวมถึงจัดสัมมนาเกี่ยวกับจริยธรรมทางธุรกิจ แก่พนักงาน
    เพื่อสร้างความรู้ความเข้าใจระหว่างผู้บริหารและพนักงานอย่างสม่ำเสมอ
    โดยแนวทางทางจริยธรรมมีรายละเอียดดังนี้

-   การปฏิบัติและความรับผิดชอบต่อผู้ถือหุ้น

มีการบริหารงานด้วยความระมัดระวังและรอบคอบ
ตลอดจนปฏิบัติหน้าที่ด้วยความซื่อสัตย์สุจริตและเป็นธรรมต่อผู้ถือหุ้น
ไม่แสวงหาผลประโยชน์ให้ตนเองและผู้เกี่ยวข้อง โดยใช้ข้อมูลใดๆ ของธนาคาร
รวมถึงไม่เปิดเผยข้อมูลลับของธนาคารต่อบุคคลภายนอกโดยเฉพาะคู่แข่งขันของธนาคาร

-   การปฏิบัติและความรับผิดชอบต่อลูกค้า

มีการเปิดเผยข้อมูลข่าวสารเกี่ยวกับผลิตภัณฑ์และบริการอย่างครบถ้วนถูกต้อง
รวมทั้งนำเสนอผลิตภัณฑ์ให้ตรงความต้องการของลูกค้ามากที่สุด
และไม่กำหนดเงื่อนไขการค้าที่ไม่เป็นธรรม รวมทั้งเก็บรักษาความลับของลูกค้าอย่างเคร่งครัด
และเปิดโอกาสให้ลูกค้าสามารถร้องเรียนเกี่ยวกับการบริการ

-   การปฏิบัติและความรับผิดชอบต่อคู่ค้า/เจ้าหนี้

ไม่เรียก หรือไม่รับ หรือจ่ายผลประโยชน์ใดๆ ที่ไม่สุจริตในการติดต่อกับคู่ค้าหรือเจ้าหนี้
หากมีข้อมูลดังกล่าวเกิดขึ้น ให้เปิดเผยรายละเอียดต่อคู่ค้า และ/หรือ เจ้าหนี้
และร่วมกันแก้ไขปัญหาโดยยุติธรรมและรวดเร็ว รวมถึงการปฏิบัติตามเงื่อนไขต่างๆ
ที่มีต่อเจ้าหนี้อย่างเหมาะสมและเป็นธรรม

-   การปฏิบัติและความรับผิดชอบต่อภาครัฐ

มีการปฏิบัติตามนโยบาย กฎหมาย และข้อบังคับที่เกี่ยวข้อง
ส่งเสริมการปกครองในระบอบประชาธิปไตย โดยมีพระมหากษัตริย์เป็นประมุข
และดำเนินภารกิจด้วยความรับผิดชอบ

-   การปฏิบัติและความรับผิดชอบต่อพนักงาน

ธนาคารจัดให้มีระบบผลตอบแทนที่เป็นธรรมและเสมอภาคแก่พนักงาน
รวมถึงการดูแลรักษาสภาพแวดล้อมในการทำงานให้มีความปลอดภัยต่อชีวิตและทรัพย์สิน
รวมทั้งจัดให้มีระบบบริหารทรัพยากรบุคคลในเรื่องการแต่งตั้ง โยกย้าย
การให้รางวัลและการลงโทษที่ชัดเจน
รวมทั้งให้ความสำคัญต่อการพัฒนาความรู้ความสามารถของพนักงาน
บริหารงานโดยหลีกเลี่ยงการกระทำใดๆ ที่ไม่เป็นธรรม
ซึ่งอาจมีผลกระทบต่อความมั่นคงในหน้าที่การงานของพนักงาน

-   การปฏิบัติและความรับผิดชอบต่อคู่แข่งทางการค้า

มีการประพฤติปฏิบัติภายใต้กรอบกติกาการแข่งขันที่ดี คือ
ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริตไม่พยายามทำลายชื่อเสียงคู่แข่งทางการค้าด้วยการกล่าว

หาใส่ร้าย

-   การปฏิบัติและความรับผิดชอบต่อสังคมและชุมชน

ไม่กระทำการใดๆ ที่จะมีผลเสียหายต่อทรัพยากรธรรมชาติและสภาพแวดล้อม
ให้การสนับสนุนกิจกรรมที่มีส่วนสร้างสรรค์สังคมอย่างสม่ำเสมอ
รวมถึงปลูกฝังจิตสำนึกของความรับผิดชอบต่อสังคมให้เกิดขึ้นในหมู่พนักงานทุกระดับอย่างต่อเนื่อง
และจริงจัง

1.  ความขัดแย้งทางผลประโยชน์ เมื่อเกิดรายการที่มีความขัดแย้งทางผลประโยชน์
    คณะกรรมการธนาคาร
    ได้กำหนดนโยบายและขั้นตอนการอนุมัติรายการที่เกี่ยวโยงกันไว้เป็นลายลักษณ์อักษร
    โดยมีการกำหนดให้ผู้บริหารรายงานการเปลี่ยนแปลงการถือครองหลักทรัพย์ต่อสำนักงานคณะกรรม
    การกำกับหลักทรัพย์ฯ และตลาดหลักทรัพย์ฯ
    และกำหนดให้กรรมการที่มีส่วนเกี่ยวข้องงดออกเสียงลงมติในรายการที่อาจมีความขัดแย้งทางผลประโยชน์
    รวมทั้งมีการปฏิบัติตามหลักเกณฑ์ของตลาดหลักทรัพย์แห่งประเทศไทย
    โดยกำหนดราคาและเงื่อนไขเ สมือนทำรายการกับบุคคลภายนอก
    ซึ่งได้เปิดเผยรายละเอียดมูลค่ารายการคู่สัญญาไว้ในรายงานประจำปี และแบบ 56-1 แล้ว

2.  ระบบการควบคุมและตรวจสอบภายใน
    ธนาคารให้ความสำคัญต่อระบบการควบคุมและตรวจสอบภายในที่มีประสิทธิภาพ
    ทั้งในระดับบริหาร และระดับปฏิบัติงาน โดยมีการกำหนดอำนาจหน้าที่ของผู้ปฏิบัติงาน
    และผู้บริหารไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน ผู้ควบคุม
    และผู้อนุมัติออกจากกัน เพื่อให้เกิดการถ่วงดุล และตรวจสอบระหว่างกันอย่างเหมาะสม
    และมีการควบคุมการใช้ทรัพย์สินให้เกิดประโยชน์
    รายงานทางการเงินของธนาคารที่เปิดเผยต่อสาธารณะจัดทำขึ้นตามหลักการและมาตรฐานทางบัญชี
    ที่บังคับใช้ในธุรกิจสถาบันการเงิน ภายใต้การตรวจสอบของผู้สอบบัญชีภายนอก
    โดยในปีที่ผ่านมา คณะกรรมการตรวจสอบได้พบกับผู้สอบบัญชีภายนอกรวม 4 ครั้ง
    เพื่อรับทราบผลการตรวจสอบ ข้อเสนอแนะและความคิดเห็น สำหรับการติดตาม ปรับปรุงแก้ไข
    มีการสอบทานระบบการควบคุม การเสนอรายงานต่อผู้บริหารสายงานที่รับผิดชอบ

ธนาคารมีสายตรวจสอบภายในทำหน้าที่ตรวจสอบ และสายกำกับการปฎิบัติตามกฎเกณฑ์
เพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของธนาคารได้ดำเนินการตามแนวทางที่กำหนดและมีประสิทธิภาพ
รวมถึงกำกับดูแลให้มีการปฏิบัติตามกฎหมายและข้อกำหนดที่เกี่ยวข้องกับธนาคาร
คณะกรรมการจึงกำหนดให้สายตรวจสอบภายใน และสายกำกับการปฎิบัติตามกฎเกณฑ์
รายงานผลตรวจสอบโดยตรงต่อคณะกรรมการตรวจสอบและคณะกรรมการธนาคาร
เพื่อให้สายตรวจสอบภายในมีความอิสระ สามารถทำหน้าที่ตรวจสอบและถ่วงดุลอำนาจได้อย่างเต็มที่

นอกจากนี้
เพื่อให้กรรมการทุกคนได้พิจารณาทบทวนระบบการควบคุมภายในของธนาคารให้มีความถูกต้อง
รัดกุมตามแนวทางที่กำหนด
คณะกรรมการธนาคารจึงมีการประเมินความเพียงพอของระบบการควบคุมภายในทุกปี
โดยสายตรวจสอบภายในเป็นผู้รวบรวม สรุปผล นำเสนอในรายงานประจำปี
และเปิดเผยต่อสาธารณะ

3.  นโยบายการบริหารความเสี่ยง
    คณะกรรมการธนาคารมีการกำกับดูแลการบริหารความเสี่ยงผ่านคณะกรรมการบริหารความเสี่ยงอย่างใกล้ชิดโดยธนาคารมีนโยบายให้มีการบริหารความเสี่ยงให้ครอบคลุมทั้งองค์กรของธนาคารและกลุ่มธุรกิจในเครือ
    รวมถึงมีการทบทวนระบบหรือประเมินประสิทธิผลของการจัดการความเสี่ยงอย่างต่อเนื่อง
    คณะกรรมการยังให้ความสำคัญกับสัญญาณเตือนภัยล่วงหน้าและรายการผิดปกติทั้งหลาย
    โดยคณะกรรมการบริหารความเสี่ยงมีสายบริหารความเสี่ยงเป็นผู้ปฎิบัติตามนโยบายและรายงานให้คณะกรรมการทราบเป็นประจำ

4.  การประชุมคณะกรรมการ

ธนาคารมีการกำหนดการประชุมคณะกรรมการล่วงหน้า โดยระบุระเบียบวาระการประชุมที่ชัดเจน
ตลอดจนแต่งตั้งเลขานุการ สำนักกรรมการรับผิดชอบการประชุม
และส่งหนังสือเชิญประชุมพร้อมระเบียบวาระการประชุม
ซึ่งระบุวัตถุประสงค์และเหตุผลของแต่ละวาระ ล่วงหน้า 7 วัน
เพื่อให้กรรมการมีเวลาในการพิจารณาข้อมูลอย่างเพียงพอก่อนเข้าร่วมประชุม

นอกจากนั้น
ประธานกรรมการได้จัดสรรเวลาการประชุมไว้อย่างเพียงพอที่ฝ่ายจัดการจะนำเสนอรายงาน
และมากพอที่กรรมการจะอภิปรายปัญหาสำคัญอย่างรอบคอบ
มีการจัดทำรายงานการประชุมเป็นลายลักษณ์อักษร และผ่านการรับรองจากคณะกรรมการทุกครั้ง
พร้อมให้คณะกรรมการและผู้ที่เกี่ยวข้องสามารถตรวจสอบได้ ซึ่งในปี 2552 ที่ผ่านมา
คณะกรรมการธนาคารมีการประชุมรวม 9 ครั้ง

ทั้งนี้ ประธานกรรมการยังสนับสนุนให้กรรมการผู้จัดการใหญ่เชิญผู้บริหารระดับสูงเข้าร่วมประชุม
เพื่อให้ข้อมูลเพิ่มเติมและสร้างความคุ้นเคยกับคณะกรรมการ
และธนาคารยังเปิดโอกาสให้คณะกรรมการสามารถขอข้อมูลที่จำเป็นเพิ่มเติมจากกรรมการผู้จัดการ
ใหญ่ เลขานุการบริษัท หรือผู้บริหารระดับสูงท่านอื่นได้ ภายในขอบเขตนโยบายที่กำหนดไว้
ซึ่งรวมถึงการเปิดโอกาสให้กรรมการที่ไม่เป็นผู้บริหารมีโอกาสประชุมภายในร่วมกันเอง
เพื่อเป็นการอภิปรายปัญหาเกี่ยวกับการจัดการที่อยู่ในความสนใจ

การเข้าร่วมประชุมของคณะกรรมการและคณะกรรมการชุดย่อยของธนาคารในปี 2553

[]

การเข้าร่วมประชุมของคณะกรรมการบริหารในปี 2553

[]

การเข้าร่วมประชุมของคณะกรรมการและคณะอนุกรรมการในปี 2553

[]

5.  การประเมินตนเองของคณะกรรมการ

คณะกรรมการธนาคารจัดทำแบบประเมินผลการปฏิบัติงานของตนเองทุกปี
อันรวมถึงการประเมินผลการปฏิบัติงานของประธานกรรมการบริหาร และกรรมการผู้จัดการใหญ่
เพื่อให้ทราบว่าระยะเวลา 1 ปีที่ผ่านมา มีการปฏิบัติงานครบถ้วน
เหมาะสมตามขอบเขตอำนาจหน้าที่และเป็นไปตามหลักการกำกับดูแลกิจการที่ดีหรือไม่อย่างไร
โดยสายตรวจสอบภายในเป็นผู้รวบรวมและสรุปผล
โดยผลการประเมินตนเองของคณะกรรมการธนาคารในภาพรวมอยู่ในระดับคะแนน 3-4
(จากคะแนนเต็ม 4) เท่ากับร้อยละ 3.54โดยมีรายละเอียดดังนี้

ผลการตอบแบบประเมินตนเองของคณะกรรมการธนาคาร สำหรับปี 2553

[]

6.  ค่าตอบแทน

สำหรับค่าตอบแทนของกรรมการและผู้บริหาร
รายละเอียดได้ระบุอยู่ในหัวข้อค่าตอบแทนของกรรมการและผู้บริหาร

7.  การพัฒนากรรมการและผู้บริหาร

คณะกรรมการธนาคารเป็นผู้กำหนด และมีส่วนร่วมในวิสัยทัศน์ ภารกิจ กลยุทธ์ เป้าหมาย แผนธุรกิจ
และงบประมาณของธนาคาร
ตลอดจนกำกับดูแลให้ฝ่ายบริหารดำเนินการให้เป็นไปตามเป้าหมายของแผนธุรกิจ
และงบประมาณที่กำหนดไว้อย่างมีประสิทธิภาพและประสิทธิผล
ทั้งนี้ธนาคารได้จัดให้มีการประชุมถ่ายทอดแผนธุรกิจให้แก่ผู้บริหารและพนักงานอย่างต่อเนื่อง
เพื่อให้เกิดความเข้าใจร่วมกัน
มีการรายงานผลการดำเนินงานที่เกิดขึ้นเทียบกับเป้าหมายให้พนักงานทราบทุกเดือน
รวมทั้งจัดให้มีระบบการควบคุมภายใน การกำกับดูแลกิจการ และการบริหารความเสี่ยงที่ดี
นอกจากนั้นคณะกรรมการทั้งหมดยังได้ผ่านการ อบรมจากสมาคมส่งเสริมสถาบันกรรมการบริษัทไทย
(IOD)

ธนาคารจะมีการชี้แจงถึงขอบเขตหน้าที่
รวมถึงการให้ข้อมูลพื้นฐานของธนาคารเพื่อเพิ่มความเข้าใจให้กับผู้ที่จะดำรงตำแหน่งกรรมการธนาคาร
และคณะกรรมการธนาคารและคณะกรรมการบริหาร มีความรับผิดชอบตามหน้าที่ต่อผู้ถือหุ้น
มีการแบ่งแยกบทบาทหน้าที่รับผิดชอบระหว่างคณะกรรมการธนาคารกับคณะกรรมการบริหารอย่าง
ชัดเจน โดยแสดงรายละเอียดไว้ในหัวข้อโครงสร้างการจัดการแล้ว

ในปี 2553 กรรมการ 2 ท่าน รายนายเชษฐ์ ภัทรากรกุล และนายสรุพล กุลศริ
ได้เข้ารับการอบรมในหลักสูตรที่สมาคมส่งเสริมสถาบันกรรมการบริษัทไทย (IOD) จัดขึ้น
ธนาคารได้แสดงรายละเอียดการอบรมของกรรมการในหมวดประวัติคณะกรรมการ

8.  การดำรงตำแหน่งกรรมการที่บริษัทอื่นของกรรมการและผู้บริหาร

ธนาคารเป็นธนาคารพาณิชย์ที่อยู่ภายใต้การกำกับดูแลของธนาคารแห่งประเทศไทย
จึงมีข้อกำหนดที่ชัดเจน
เกี่ยวกับการเป็นกรรมการในบริษัทอื่นของกรรมการและผู้บริหารระดับสูงตามประกาศที่ สนส.
60/2551 ลว. 3 สิงหาคม 2551
ที่กำหนดให้กรรมการและผู้บริหารระดับสูงของธนาคารเป็นประธานกรรมการ กรรมการบริหาร
หรือกรรมการผู้มีอำนาจลงนามอย่างใดอย่างหนึ่ง หรือหลายอย่างในบริษัทอื่นได้ไม่เกิน 3 กลุ่มธุรกิจ
โดยพิจารณาความเป็นกลุ่มธุรกิจจากอำนาจควบคุมกิจการ
โดยธนาคารได้เปิดเผยข้อมูลการดำรงตำแหน่งของกรรมการแต่ละคนรวมถึงกรรมการบริหาร
ในรายงานประจำปี หัวข้อคณะกรรมการธนาคารและคณะผู้บริหาร

9.  การปฐมนิเทศน์กรรมการใหม่

เมื่อมีการเปลี่ยนแปลงกรรมการ
สำนักกรรมการรับผิดชอบในการจัดเตรียมเอกสารสำหรับกรรมการใหม่ ประกอบด้วย
รายงานประจำปีเล่มล่าสุด ซึ่งประกอบด้วย พันธกิจ วิสัยทัศน์ ค่านิยมองค์กร
และรายละเอียดการดำเนินธุรกิจของธนาคารในรอบปี ข้อบังคับและหนังสือบริคณห์สนธิของธนาคาร
คู่มือสำหรับกรรมการและประกาศที่เกี่ยวข้อง

10. วาระการดำรงตำแหน่งของกรรมการ

ธนาคารกำหนดไว้ในข้อบังคับข้อ 18 ของธนาคารว่าในการประชุมผู้ถือหุ้นสามัญประจำปีทุกครั้ง
จะมีการให้กรรมการออกจากตำแหน่งอย่างน้อย 1 ใน 3
ถ้าจำนวนกรรมการแบ่งออกเป็นสามส่วนไม่ได้
ก็ให้กรรมการออกในจำนวนที่ใกล้เคียงกับหนึ่งในสามที่สุด กล่าวคือ
การดำรงตำแหน่งของกรรมการแต่ละวาระ มีอายุเฉลี่ย 3 ปี

11. การแต่งตั้งเลขานุการบริษัท

ธนาคารได้มีมติแต่งตั้ง นางสาวพรทิพย์ ชูพระคุณ ทำหน้าที่เลขานุการ บริษัทอย่างเป็นทางการ
เมื่อวันที่ 13 มกราคม 2553 โดยทำหน้าที่ในนามบริษัทหรือคณะกรรมการ ดังนี้

-   

-   ให้คำแนะนำเบื้องต้นแก่กรรมการ ในข้อกฎหมาย ระเบียบและข้อบังคับต่างๆ ของธนาคาร
    ที่คณะกรรมการต้องทราบและ ติดตามให้มีการปฏิบัติตามอย่างถูกต้องและสม่ำเสมอ
    รวมถึงรายงานการเปลี่ยนแปลงในข้อกำหนดกฎหมายที่มีนัยสำคัญแก่กรรมการ

-   จัดทำและเก็บรักษาเอกสารดังต่อไปนี้ ทะเบียนกรรมการ หนังสือนัดประชุมคณะกรรมการ
    รายงานการประชุมคณะกรรมการ หนังสือนัดประชุมผู้ถือหุ้น และรายงานการประชุมผู้ถือหุ้น

-   เก็บรักษารายงานการมีส่วนได้เสียที่รายงานโดยกรรมการหรือผู้บริหาร

-   ดำเนินการอื่นๆ ตามที่คณะกรรมการกำกับตลาดทุนประกาศกำหนด

ธนาคารได้จัดเตรียมแผนนโยบายทดแทนตำแหน่งงาน และกำหนดแผนสืบทอดตำแหน่ง
(Succession Plan) ของกรรมการผู้จัดการใหญ่ คณะกรรมการสรรหาและกำหนดค่าตอบแทน ได้
โดยได้จัดทำแผนพัฒนาผู้บริหารระดับสูง 3 ระดับ ประมาณ 30 คน เพื่อพัฒนาขีดความสามารถ
และการเตรียมพร้อมสำหรับการสืบทอดตำแหน่งงานในกรณีที่ตนไม่สามารถปฏิบัติหน้าที่ได้
พร้อมทั้งมีการรายงานให้คณะกรรมการธนาคารรับทราบความคืบหน้าเป็นระยะ

การกำกับดูแลกิจการที่ดี แสดงให้เห็นถึงระบบการบริหารจัดการที่มีประสิทธิภาพ โปร่งใส
ตรวจสอบได้ ช่วยสร้างความเชื่อมั่นให้แก่ทุกฝ่ายที่เกี่ยวข้อง
และช่วยส่งเสริมให้ธนาคารเติบโตอย่างมีประสิทธิภาพและยั่งยืน
อีกทั้งธนาคารยังยึดมั่นที่จะพัฒนาการปฏิบัติตามหลักการการกำกับดูแลกิจการที่ดีให้ดียิ่งๆขึ้นไป
รวมทั้งในบางประเด็นที่ธนาคารยังไม่ได้ดำเนินการ เช่น

  ----------------------------------------------------- ---------------------------------------------------------------------------------------
  ประเด็นที่ธนาคารยังไม่ได้ดำเนินการ                           เหตุผล/มาตรการทดแทนที่ธนาคารนำมาใช้

  1. มาตรการชดเชยในกรณีที่ผู้มีส่วนได้เสียได้รับ                   ผู้มีส่วนได้เสียของธนาคารเช่นลูกค้า พนักงาน เจ้าหนี้ คู่ค้า ชุมชน สังคมและสิ่งแวดล้อม ฯลฯ
  ความเสียหายจากการที่บริษัทละเมิดสิทธิตามกฎหมายของผู้มีส่วนได้เสีย   ที่ผ่านมาธนาคารยังไม่มีข้อขัดแย้งที่เป็นการละเมิดผู้มีส่วนได้เสียดังกล่าวจึงยังไม่ได้มีการกำหนดมาตราการชดเชยใดๆ
                                                        แต่หากมีการละเมิดเกิดขึ้น ธนาคารต้องมีการชดเชยให้ผู้ถูกละเมิดตามที่กฎหมายกำหนด

  2. การรายงานผลการดำเนินงานของคณะกรรมการทราบทุกเดือน      ธนาคารไม่ได้มีการประชุมคณะกรรมการธนาคารทุกเดือน
  กรณีที่ไม่ได้ประชุมคณะกรรมการทุกเดือน                         แต่มีการรายงานผลการดำเนินงานให้คณะกรรมการธนาคารทราบเป็นประจำทุกไตรมาส
                                                        ยกเว้นในกรณีที่เห็นว่าในระหว่างเดือน การดำเนินงานของธนาคารมีการเปลี่ยนแปลงที่เป็นนัยสำคัญ

  3. การประเมินผลการปฏิบัติหน้าที่ของกรรมการเป็นรายบุคคล         ธนาคารมีการประเมินผลการปฏิบัติหน้าที่ของกรรมการเป็นรายคณะ
                                                        เนื่องจากเห็นว่าการประเมินเป็นรายบุคลอาจยังมีความคลาดเคลื่อนเกิดขึ้นได้
  ----------------------------------------------------- ---------------------------------------------------------------------------------------

นอกจากนั้นในปี 2553 ที่ผ่านไปธนาคารจัดให้มีช่องทางให้ผู้มีส่วนได้เสียทุกกลุ่มสามารถติดต่อ /
ร้องเรียน ต่อคณะกรรมการอิสระได้โดยตรงผ่านเว็บไซต์ของธนาคาร

1.  นโยบายด้านบุคลากร

เนื่องจากธนาคารมีการขยายธุรกิจอย่างต่อเนื่อง และมีจำนวนพนักงานเพิ่มสูงขึ้นอย่างมาก
ทั้งในระดับปฏิบัติการ ระดับจัดการ และระดับบริหาร ดังนั้น
กลยุทธ์ด้านบุคลากรจึงมีความสำคัญเป็นอย่างยิ่งต่อการบรรลุ
กลยุทธ์และเป้าหมายทางธุรกิจที่ได้ตั้งไว้ โดยมุ่งเน้นในการสรรหาคัดเลือกบุคลากรที่มีคุณภาพ
การพัฒนาบุคลากรให้มีความรู้ความสามารถในการปฏิบัติหน้าที่
ความมุ่งมั่นที่จะให้บริการที่ดีที่สุดกับลูกค้า ตลอดจนการสร้างขวัญกำลังใจของพนักงาน
และการสื่อสารภายในองค์กรอย่างทั่วถึงและรวดเร็ว

-   การสรรหาและคัดเลือกบุคลากร

ธนาคารได้ใช้เทคโนโลยีที่รวดเร็วทันสมัย
และใช้ช่องทางที่หลากหลายในการเข้าถึงแหล่งข้อมูลของกลุ่มเป้าหมายที่เหมาะสมกับตำแหน่งงานที่ต้องการ
ในการรับสมัครและคัดเลือกผู้สมัครงานเพื่อให้มีประสิทธิภาพในภาวะที่มีการแข่งขันด้านแรงงานคุณภาพสูง
มีการพัฒนาทักษะของผู้คัดเลือกและกรรมการสัมภาษณ์ผู้สมัครงาน
นอกจากนี้ธนาคารยังได้ให้ความสำคัญกับการพัฒนาและเพิ่มเครื่องมือในการคัดเลือกบุคลากรให้มากขึ้น
เพื่อใช้ในการประเมินคุณสมบัติ ทักษะ ขีดความสามารถ
ให้เหมาะสมกับตำแหน่งงานและการเติบโตขององค์กร (Competency-based Selection)
ตลอดจนทัศนคติ จริยธรรม และความคิดสร้างสรรค์ เพื่อผลักดันธุรกิจให้เติบโตอย่างยั่งยืน

-   การพัฒนาทรัพยากรบุคคล

ธนาคารให้มีการดำเนินการพัฒนาทรัพยากรบุคคล ทั้งในด้านทักษะความรู้
เพื่อเพิ่มความเชี่ยวชาญและสร้างความประทับใจให้แก่ลูกค้า และด้านคุณภาพชีวิตของพนักงาน
นับตั้งแต่เริ่มเป็นพนักงานใหม่อย่างต่อเนื่อง ดังนี้

1)  การพัฒนาทักษะ ความรู้ ความสามารถตามขีดความสามารถหลักขององค์กร (Core
    Competency) ความสามารถหลักตามตำแหน่งงาน (Functional Competency)
    และภาวะผู้นำ (Leadership Competency) สำหรับพนักงานทุกระดับ
    ตั้งแต่กรรมการธนาคาร ผู้บริหารระดับสูง ผู้บริหารระดับกลาง จนถึงพนักงานระดับปฏิบัติการ
    ตลอดจนมีห้องสมุดสำหรับการเรียนรู้ด้วยตนเอง (KK Link & Learn)
    เพื่อพัฒนาความสามารถและทักษะให้ปฏิบัติหน้าที่ได้อย่างมีประสิทธิภาพ
    และเสริมสร้างศักยภาพเพื่อการเติบโตของพนักงานและของธนาคารไปด้วยกัน
    นอกจากนี้ธนาคารยังคงดำเนินโครงการ Knowledge Management
    เพื่อการบริหารจัดการความรู้ในองค์กรอย่างต่อเนื่อง และมีการจัดตั้งชุมชนคนทำงาน
    (Community of Practice) เพิ่มขึ้นด้วย

2)  การพัฒนาคุณภาพชีวิตของพนักงานควบคู่กับผลงานที่ดี เพื่อการทำงานที่มีประสิทธิภาพ
    และสุขภาพที่ดี โดยจัดกิจกรรมต่างๆ เช่น การแข่งขันเดินขึ้นตึก 30 ชั้น (กิจกรรม Love @
    First Height) การแข่งขันดูแลสุขภาพกับ Healthy Contest
    กิจกรรมเสริมสร้างสุขภาพด้วยโยคะและการเต้นแอโรบิคส์ การสมัครสมาชิกฟิตเนส
    กิจกรรมสำหรับงานอดิเรกและคลายความเครียด และกิจกรรมที่มีส่วนช่วยเหลือสังคม เป็นต้น
    นอกจากนี้ธนาคารยังดูแลพนักงานอย่างต่อเนื่องตลอดการทำงาน
    โดยจัดกิจกรรมสำหรับพนักงานที่กำลังจะเกษียณอายุงาน
    เพื่อเตรียมปรับตัวในวัยหลังเกษียณให้มีความสุขกับความสำเร็จในการทำงานที่ผ่านมา

    -   การสื่อสารภายในองค์กร

ธนาคารมีระบบการสื่อสารกับพนักงานอย่างต่อเนื่อง สม่ำเสมอ และรวดเร็ว
ผ่านสื่อทันสมัยรูปแบบต่างๆ เช่น อินทราเน็ต (KK World) การส่งข้อความสั้นถึงพนักงาน (KK
SMS) การประชุมทางไกล (KK VDO Conference) ป้ายประกาศ ของที่ระลึกในโอกาสต่างๆ
เป็นต้น เพื่อให้พนักงานได้รับทราบข่าวสารครบถ้วน ทันเหตุการณ์ทั้งภายในและภายนอกองค์กร
มีโอกาสแลกเปลี่ยนความเห็นระหว่างกัน
เป็นสื่อกลางในการสร้างความเข้าใจอันดีระหว่างผู้บริหารและพนักงาน
สร้างความร่วมมือในการทำงาน มีบรรยากาศที่ดีในการทำงาน และสื่อสารภาพลักษณ์ที่ดีขององค์กร
เพื่อสนับสนุนให้ธนาคารบรรลุเป้าหมายทางธุรกิจที่วางไว้

[1] ได้รับการแต่งตั้งเป็นประธานกรรมการเมื่อวันที่ 1 มกราคม 2554

[2] ได้รับการแต่งตั้งเป็นกรรมการเมื่อวันที่ 1 มกราคม 2554

[3] ได้รับการแต่งตั่งเมื่อวันที่ 17 มกราคม 2554